text:
2008-nji ýylda Kosowanyň garaşsyzlygy barada deklarasiýanyň kabul edilmegininiň halkara hukuklarynyň esaslaryny bozmaýandygy dogrusynda BMG-niň Halkara sudunyň Gaagada çykaran kararyna Belgrad närazylyk bildirdi.
Serbiýanyň prezidenti Boris Tadiç Belgradyň hiç haçan Kosowanyň garaşsyzlygyny ykrar etmejekdigini aýtdy.
Şol bir wagtda Kososwanyň premýer-ministri Haşim Taçi Gaaga sudunyň kararyny Belgrad tarapyndan ýeňliş hökmünde kabul edilmeli däl “iň gowy jogap” atlandyrdy.
Suduň kararyny ABŞ-nyň Döwlet departamenti gutlady we dünýäniň ähli döwletlerini Kosowanyň garaşsyzlygyny ykrar etmäge çagyrdy.
Döwlet departamentiniň wekili Filip Krouly şeýle diýdi: “Bu karar Kosowanyň statusy bilen bagly ähli ýuridik gümürtikligi aradan aýyrýar. Ozaly bilen Kosowanyň goňşusy Serbiýany goşmak bilen, dünýäniň ähli döwletleri üçin bu karary ykrar etmegi, täze esasda Kosowa bilen gatnaşyklary ýola goýmagy möhüm hasap edýäris. Ol häzir regiondaky dürli halkara missiýalaryň işindäki dartgynlylygy gowşatmaga ýardam eder”.


c: text/html

text:
27-nji oktýabrda Türkmenistanyň Prezidenti Gurbanguly Berdimuhamedow Türkiýe Respublikasynyň medeniýet we syýahatçylyk ministri Ýalçyn Topçuny hem-de TRT türk tele-radiokompaniýasynyň ýolbaşçysy Şenol Gökany kabul etdi.
Duşuşygyň barşynda ägirt uly kuwwatyň bardygyny nazara almak bilen, özara bähbitli hyzmatdaşlygyň geljegi barada pikir alşyldy. Döwlet Baştutany we myhmanlar döwletara gatnaşyklarynyň aýrylmaz bölegi bolan medeni gatnaşyklaryň netijeli häsiýete eýedigini kanagatlanma bilen belläp, türkmen we türk halklarynyň umumy medeni gymmatlyklaryny öwrenmek, aýawly saklamak hem-de artdyrmak boýunça ileri tutulýan wezipeleri ara alyp maslahatlaşdylar. Milletiň Lideri we Türkiýäniň medeniýet ministri netijeli gatnaşyklary işjeňleşdirmek boýunça anyk ädimleri kesgitläp, iki ýurduň meşhur medeniýet we sungat işgärleriniň gatnaşmagynda bilelikdäki çäreleri, şol sanda Medeniýet günlerini, aýdym-saz we teatr festiwallaryny, bilelikdäki konsertleri, şekillendiriş hem-de amaly-haşam sungatynyň sergilerini we beýleki çäreleri yzygiderli geçirmegiň möhümdigini nygtadylar.
Şeýle hem iki halkyň doganlyk gatnaşyklaryny köpçülikleýin habar beriş serişdeleriniň ugry boýunça pugtalandyrmagyň wajypdygy bellenildi.
Duşuşyga Türkiýe Respublikasynyň Türkmenistandaky Adatdan daşary we Doly ygtyýarly ilçisi Mustafa Kapuju gatnaşdy.

robotstxt: allowed

filter: keep


text:
hyzmatlarymyz
- › Hyzmatlarymyz
- › Raýatlara
- › Telekeçiler we edara görnüşli taraplar
- › Hyzmat ediş nokatlar
- › Pul geçirimler
Ýaş çatynjalar üçin ýeňillikli karz
Ýas çatynjalara ýenillikli karzy
Möhleti: 3 ýyla çenli
Möçberi: 6 000 (alty mün) manat
Göterim derejesi: ýyllyk 1% göterim
Durmuş guran ýaş maşgalalara zerur bolan öý goşlaryny we hojalyk harytlaryny satyn almak üçin ýenillikli karzlar berilýär. Resmi taýdan nikalaşyp, durmuş guran ýaş maşgalalara olaryň ýüztutmalary esasynda zerur bolan öý goşlaryny we hojalyk harytlaryny satyn almak üçin berilýär. Ýenillikli karzdan är-aýalynyň ikisi hem 30 ýaşyna ýetmedik ýaş çatynjalar we 2011-nji ýylyň 3-nji sentýabryndan soň nika baglaşan ýaş çatynjalar peýdalanyp bilýär. Bu karz är-aýalyň haýsy-hem bolsa biriniň adyna resmileşdirilýär we är-aýalyň bu karzdan bir gezek peýdalanmaga rugsat berilýär. Bu karzlar girew hökmünde emläk alynmazdan, üçünji taraplaryň zamun bolmagynda berilýär.
Ýas çatynjalara ýenillikli karzy almak üçin zerur bolan resminamalar:
1. Arza (bankda doldurylýar)
2. Karz soraýanyn pasportynyn nusgasy;
3. Karz soraýanyn şahsy maglumatnamasynyň nusgasy;
4. Karz soraýanyň işleýän ýerinden kepilnama (wezipesi we aýlyk zähmet haky barada);
5. Karz soraýana zamunçy boljak 2 sany şahsyň pasportynyň nusgasy we işleýän ýerinden kepilnamasy (wezipesi we aýlyk zähmet haky barada);
6. Nika hakyndaky şahadatnamasynyň nusgasy we aýalynyň (ýoldaşynyň) pasportynyň nusgasy; Karz soraýan we ýoldaşy ZAGS-dan 16 ýasdan nika baglasylan güne çenli nikada durmaýanlygy barada degisli kepilnama;
7. Ýaşaýyş ýerinden kepilnama.
dýp hümmeti 18.01.2017Merkezi Bankyň dýp kursy
karz hasaplama
goýum hasaplama
salgymyz
View Larger Map


text:
Owganystanyň prezidenti Hamid Karzaý we Täjigistnyň prezidenti Emomali Rahmon Türkmenistan-Owganystan-Täjigistan demir ýolunyň türkmen böleginiň, Atamyrat-Ymamnazar-Akina uçastogynyň düýbüniň tutulyş dabarasyna gatnaşar.
Bu habar Türkmenistanyň Ministrler kabnetiniň anna güni geçirilen maslahatynda, daşary işler ministri Reşit Meredow tarapyndan aýdyldy.
Türkmenistanyň baş diplomatynyň tassyklamagyna görä, bu dabara 5-nji iýunda geçiriler.
Şeýle-de, goňşy ýurtlaryň liderleriniň, türkmen prezidenti bilen bilelikde, Lebap welaýatynyň Köýtendag etrabyndaky Garlyk posýologynyň açylyş dabarasyna gatnaşmaklaryna garaşylýar.


text:
Täze möwsümiň ilkinji konserti ýekşenbe güni, 2015-nji ýylyň 27-nji sentýabrynda “Türkmenistan” kinokonsert zalynda 18.00-da geçiriler. Ol Türkmenistanyň Bitaraplygynyň 20 ýyllygyna hem-de Bitaraplyk we parahatçylyk ýylyna bagyşlanýar.
Konsert programmasynda Wiwaldiniň, Kalmanyň, Legaryň sazlary bar. Türkmenistanyň at gazanan artisti pianinoçy Wladimir Mkrtumow bolsa Mosartyň we Şopeniň eserlerini ýerine ýetirer.
Şeýle hem konserte wokalçylar Nury Nuryýew bilen Gözel Annahanowa gatnaşýarlar.
Giriş peteklerini öňünden buýurmak boýunça telefonlar: 864 037456, 863 467177, 22-16-01.


text:
Eýranyň dissident ruhanysy Aýatolla Hosseýin Aly Montazeri 87 ýaşynda aradan çykdy.
Resmi IRNA habarlar gullugy onuň Kum şäherindäki öýünde, öten agşam ýogalandygyny habar berdi.
Montazeri 1979-njy ýyldaky yslam rewolýusiýasynyň arhitektorydy. Ol soňky ýyllarda ýurduň dolandyryjy yslam gurluşyny yslamyň adyndan diktatura gurmakda aýyplapdy.
Montazari awgustda häkimiýetleriň iýundaky dawaly prezident saýlawyndan soňky köçe gozgalaňlaryna çemeleşişi režimiň synmagyna getirip biler diýdi.
Ol duşenbe güni jaýlanar.


text:
Müsürliler iki gün dowam etjek konstitusion referenduma ses berip başladylar. Bu yslamçy prezident Muhammad Morsi harbylar tarapyndan häkimiýetden çetleşdirileni bäri Müsürde geçirilýän ilkinji ses berilişikdir.
Aglabasy dünýewi garaýyşy bolan adamlardan ybarat komissiýa tarapyndan taslanylyp, gözden geçirilen konstitusiýanyň düzüminde yslamyň kadalaryna salgylanylmaýar. 2012-nji ýylda Morsiniň häkimiýeti döwründe kabul edilen ozalky konstitusiýa dawaly diýip häsiýetlendirilipdi.
Bu düzgünnamanyň goldawçylarynyň aýtmagyna görä, ol ýekebara azatlygy, dini erkinligi we aýallaryň hukuklaryny kepillendirýär. Tankytçylar bolsa bu düzgünnamanyň Müsüriň harbylaryna aýratyn hak-hukuk berýändigini aýdýarlar.
Müsüriň polisiýasynyň berýän maglumatyna görä, sişenbe güni saýlaw merkezleri açylmazyndan öň, Kairiň sudunyň daşynda bomba partladylypdyr. Wakada hiç kim ýaralanmady, ýöne suduň binasynyň öň tarapyna zeper ýetendigi habar berilýär.


text:
Düýn Ysraýylyň habar serişdeleri ýurduň razwedka gullugynyň maglumatyna salgylanmak bilen, geçen ýyl Hindistanyň Bombeý şäherinde hüjümleri amala aşyran terror toparynyň şoňa meňzeş hüjümleri Hindistanyň terrioriýasynda ýene gaýtadan amala aşyrmagy planlaşdyrýandygyny habar berdiler.
Ysraýylyň «Kanal Iki» telewideniýesi şeýle hüjümleriň Hindistanyň territoriýasyndaky Ysraýylyň we Günbataryň graždanlaryna garşy gönükdiriljekdigini aýdýar. Ýöne Ysraýylyň telewideniýesi bu maglumatyň anyk çeşmesi barada welin maglumat bermeýär.
Geçen ýylyň noýabrynda Hindistanyň Bombeý şäherinde ýaragly terrorçylaryň amala aşyran hüjüminde azyndan 188 adam ölüpdi. Şol wakada Hindistan düýbi Pakistanda ýerleşýän «Laşkari-Taýba» atly yslamçy ekstremistik topary aýyplapdy.


text:
Azerbaýjanyň Milli Howpsuzlyk ministrligi Birleşen Ştatlaryň we Ysraýylyň Bakuwdaky ilçihanalaryna hüjüm etmek synanşygy bilen bagly 22 adamyň tussag edilendigini habar berdi.
14-nji martda Azerbaýjanyň howpsuzlyk gullugynyň resmileri tussag edilen azeri raýatlarynyň hüjüm gurnamakda Eýran tarapy bilen gatnaşykda bolandygyny öňe sürdüler. Olar Eýranyň Rewolýusiýa sakçylary edarasy SEPAH-yň agzalary bilen hyzmatdaşlyk edenlikde aýyplanýarlar.
Azerbaýjanyň resmileriniň beren maglumatlaryna görä, Eýran tarapy tussag edilenleri 1999-njy ýyldan bäri içaly edinip gelýär eken.
Resmi Baku tussag edilenleriň Eýranda ýerleşýän harby lagerlerde ýörite türgenleşik geçendigini, ol ýerde hakyna tutulan azeri raýatlaryna içalylara niýetlenen enjamlardan, ýaragdan peýdalanmagyň öwredilendigini aýdýar.
Içalyçylykda aýyplanýanlara Azerbaýjanda ýerleşýän daşary ýurt ilçihanalaryndan, dürli guramalardan we kompaniýalardan maglumat toplamak, olara garşy hüjüm etmek boýunça tälim berlipdir.
Azerbaýjanyň Milli Howpsuzlyk ministrliginiň bu barada ýaýradan beýanatynda tussag edilenlerden “partlaýjy maddalaryň, ýaraglaryň we içalylara niýetlenen enjamlaryň tapylandygy” ýazylýar.
Bu beýanatda içalyçylykda aýyplananlaryň haçan, nirede we nahili ýagdaýda tussag edilendigi barada maglumat berilmeýär.
Eýranyň resmileri Azerbaýjanda bolan bu waka barada entek hiç hili reaksiýa bildirmediler.
Içalyçylykda aýyplanan 22 adamyň tussag edilendigi baradaky habar Tähran bilen Baku “dostlugy we hyzmatdaşlygy” ösdürmek boýunça wadalaşanlaryndan soň yglan edildi.
12-nji martda Azerbaýjanyň goranmak ministri Safar Abiýew Eýrana saparynyň ikinji güni bu goňşy ýurda garşy hüjüm etmek üçin azeri topragynyň ulanylmagyna hiç wagt ýol berilmez diýdi.
Öz nobatynda Prezident Mahmud Ahmedinejad Abiýewiň bu beýanatyna jogap edip, “iki ýurduň gatnaşyklaryna hiç wagt zeper ýetmez” diýipdir.
Bu wakalardan öň Eýran bilen Azerbaýjanyň arasynda birnäçe aýlap dartgynlylyk bolupdy.
Geçen aý Azerbaýjanyň Ysraýyldan 1,6 milliard amerikan dollaryna barabar ýarag satyn alandygy baradaky habarlar ýaýrandan soň, iki ýurduň gatnaşyklaryna sowuklyk aralaşypdy.
Şu ýylyň fewralynda Eýran Azerbaýjany Ysraýylyň içalylaryna öz topragyny ulanmagyna rugsat berýänlikde aýyplapdy.


text:
Soňky 17 günüň içinde Sankt-Peterburg şäherinde pul üçin özbegistanlynyň öz ýurtdaşyny ogurlandygy bilen bagly iki ýagdaý anyklandy. Hut şu meselede Sankt-Peterburg şäherinde soňky günler “adam ogurlamakda” aýyplanyp, Özbegistanyň bäş sany raýaty tussag edildi.
Bu hakda Orsýetiň Sankt-Peterburg şäheriniň baş derňew komitetiniň işgäri Sergeý Kapitanow seýle diýdi: “Geçen ýylyň 28-nji dekabryndan şu ýylyn 14-nji ýanwaryna çenli, ýagny 17 günüň içinde şäherimizde özbegiň özbegi ogurlap, pul talap edendigi bilen bagly iki ýagdaý hasaba alyndy. Bu iki waka boýunça Özbegistanyň bäş raýatyna garşy jenaýat işi açyldy”.
14-nji ýanwar güni Sankt-Peterburg şäheriniň polisiýasy adam ogurlamakda aýyplap, Özbegistanyň üç raýatyny: 22 ýaşly Umydjan Permanowy, 26 ýaşly Şahimerdan Tuhtaýewi we 21 ýaşly Şahboz Aşyrowy ele saldy.
Iki waka nähili boldy?
Sergeý Kapitanow bu hakda şeýle diýýär: “Özbegistanyň üç raýaty öz 32 ýaşyndaky ildeşini ogurlap, ony azat etmegiň öwezine 110 müň rubl, ýagny 3600 amerikan dollary möçberinde pul talap edipdir. Üç özbek öz ildeşini ýeňil awtoulaga güýç bilen dykyp, alyp gidip, ony dokuz günüň dowamynda bir ýerde gabap goýupdyrlar”.
6-njy ýanwarda ogurlanan özbegiň inisi agasynyň nämälim adamlar tarapyndan ogurlanandygy hakynda hukuk goraýjy organlara ýüz tutupdyr. Sankt-Peterburgyň derňew bölümi bu ýagdaý bilen bagly 15-nji ýanwarda “adam ogurlamak” maddasy boýunça jenaýat işini gozgapdyr.
Bu wakadan birneme öň, 28-nji dekabrda Sankt-Peterburgda özbegistanly 23 ýaşly Zamir Rahmatow bilen 20 ýaşly Adham Mamaziýoýew adam ogurlamakda we pul talap etmekde günäli bilnip, tussag edildiler. Baş derňew komitetiniň işgäri Sergeý Kapitanowyň aýtmagyna görä, tussag edilen Rahmatow bilen Mamaziýoýew öz ildeşini ogurlap, ony bir aýdan gowrak wagt bir kwartirada gabap goýupdyrlar we onuň garyndaşlaryndan150 müň rubl, ýagny 5000 amerikan dollaryny talap edipdirler.
Ogurlanan 24 ýaşly özbegistanlynyň aýaly ony 2011-nji ýylyň 28-nji dekabrynda pul töläp, halas etmäge razy bolupdyr. Rahmatow bilen Mamaziýoýew wada berlen puly alyp, öz ildeşini azat eden wagtlary, ele salnypdyrlar.
Dürli sebäpleri bar
Bu wakadan habarly, Sankt-Peterburg şäherinde işleýän bir özbek raýaty bu bolan wakany mejbury bolan bir waka hökmünde suratlandyrdy: “Ogurlanan adam gurluşykda brigadir bolup işleýän eken. Ol şol ýigitleri işledip, olaryň puluny bermändir. Soňam gaçyp gidipdir. Iş hakyny alyp bilmänsoňlar, olar şeýle işe ýüz urmaga mejbur bolupdyrlar. Aslynda günä ogurlanan adamyň özünde”.
Häzirki wagtda iki jenaýat işi boýunça hem derňew işleri dowam edýär. Orsýetiň kanunçylygynda beýle jenaýat işi üçin 15 ýyla çenli azatlykdan mahrum etmek göz öňünde tutulýar. Sankt-Peterburgyň derňew bölüminden alnan maglumata görä, bu şäherde Özbegistnyň raýatynyň öz ildeşini ogurlap, pul talap etmegi ýaly waka geçen ýyl hem 2-3 gezek bolupdyr.
Moskwadaky “Memorial” adam hukuklary guramasynyň başlygy Bahrom Hamraýewiň sözlerine görä, özbegiň özbegi pul üçin ogurlamak ýagdaýy Orsýetiň beýleki regionlarynda-da bar.
Bahrom Hamraýew: “Özbegiň özbegi ogurlamak ýagdaýy örän köp. Metbugatda diňe derňewçilere mälim bolan wakalar barada aýdylýar. Emma beýle jenaýatyň açylmadyklary-da az dal” diýip, gürrüň berdi.


text:
Boleslaw Prus
Boleslaw Prus
(1847-1912)
Polşanyň nusgawy ýazyjysy, dünýä belli kyssaçy Boleslaw Prus (hakyky ady — Aleksander Glowaskiý) 1847-nji ýylda, Polşanyň Lýublin şäheriniň golaýyndaky Hrubeşuw obasynda, garyp galan begzadanyň maşgalasynda dünýä inipdir. Çaga ir ýetim galypdyr, onuň yzygiderli bilim almaga mümkinçiligi bolmandyr. 1863-nji ýylda ol Polşa halkynyň Russiýa imperiýasynyň agalygyna garşy turzan gozgalaňyna gatnaşypdyr, ýaralanypdyr.
Boleslaw Lýublinde ýörite orta okuw jaýy tamamlanyndan soň, 1866-njy ýylda Warşawanyň Esasy mekdebiniň (häzirki Warşawa Uniwersitetiniň) fizika-matematika hünärine okuwa girýär, emma iki ýyldan soň pul ýagdaýy sebäpli okuwyny taşlamaga mejbur bolýar.
1872-nji ýylda ilkinji gezek Prusyň makalasy çap edilýär. Ol 1874-1903-nji ýyllar aralygynda Warşawanyň birnäçe gazetlerinde, 1882-1883-nji ýyllarda «Nowiny» žurnalynyň redaktory bolup işleýär, bu ýerde edebi-tankydy makalalarynyň birnäçesini çap edýär. Polşa edebiýatynyň edebi tankydynyň realistik ýörelgä eýermegine Prus uly goşant goşupdyr.
Ýazyjy gazetler üçin müňe golaý felýeton döredipdir, ýüze golaý hekaýalar ýazypdyr. Bu hekaýalaryň ählisinde Prus öz iliniň agyr ýaşaýyş şertini suratlandyrypdyr, iň wajyp jemgyýetçilik meselelerini orta atypdyr. «Nälet siňen bagt» (1876), «Ýetim haky» (1876), «Antek» (1881), «Çagalygymyzyň günäleri» (1883), «Ýalňyşlyk» (1884), «Dünýä zeňi» (1884), «Saýa» (1885), «Düýş» (1890) we beýleki nowelladyr hekaýalary Boleslaw Prusy Ýewropanyň iň ussat ýazyjylaryň hataryna goşupdyr. Emma powestleri hem romanlary ýazyja hakyky şöhraty getiripdir. «Forpost» (1885) atly ajaýyp powestinden soň ýazyjy özüniň dünýä belli eserlerini — «Gurjak» (1887-1889), «Erkinleşen zenanlar» (1890-1893), «Faraon» (1895-1896), «Çagalar» (1908) romanlaryny döredýär. Beýleki iri eserleriniň ählisini öz döwrüniň ahlak hem jemgyýetçilik meselesine bagyşlan ýazyjy «Faraon» romanynda gadymy Müsüriň taryhyna ýüzlenipdir.
Ýazyjynyň soňky ýazan «Özgerişler» romany tamamlanman galypdyr. Ol 1912-nji ýylda, Warşawada aradan çykypdyr.
Boleslaw Prusyň eserleri birnäçe dillere terjime edilip, dünýä edebiýatynyň altyn hazynasyna girizildi. Lew Tolstoý, Emil Zolýa, Genrik Senkewiç, Iosif Stalin ýaly şahsyýetler ýazyjynyň eserlerini ürç edip okapdyrlar.


text:
Ykdysadyýet boýunça dünýäde köpden bäri ikinji orunda durýan Ýaponiýady. Ýöne indi bu orny Hytaý eýelejege meňzeýär.
Ýaponiýanyň Kabinet edarasy tarapyndan şu gün çykarylan çaklamalara esaslanýan sanlar Hytaýyň bu ýurtdan ozandygyny görkezýär. Bu sanlara görä, Ýaponiýanyň tutuş içki önümi üstümizdäki ýylyň ikinji kwartalynda 1,28 trillion dollar bolupdyr. Hytaýyňky bolsa 1,33 trillion dollar.
Nämäni aňladýar?
Bu sanlara gaty ätiýaçly baha bermek gerek. Sebäbi bu görkeziji diňe şu ýylyň aprel aýyndan iýun aýyna çenli bolan gysga döwri öz içine alýar. Bu hem ýapon ykdysadyýetiniň ösüşiniň aşa aşaklap 0,4 prosente gelen döwri. Uzagrak döwri, mysal üçin şu ýylyň birinji ýarymyny alsaň, onda Ýaponiýa ýene öňde.
Ýöne Hytaýyň, çak edilişine görä, ýylda 10 prosent tizlik bilen ösüşini göz öňünde tutsaň, Ýaponiýa 1968-nji ýylda Günbatar Germaniýany yzda galdyryp, eýelän ikinjilik ornuny uzak gorap bilmejege meňzeýär.
Şu gün Tokioda ýurduň ykdysadyýet ministri Satoşi Arai bu wakanyň ähmiýetini ol diýen ulaltmazlyga synanyşdy. Ol öz pikirini şeýle beýan edýär: “Kim ýokary, kim aşak, bu bir möhüm zat däl. Bu her bir ýurduň häzirki ykdysady sagatlygyny görkezýär. Biziň ýurdumyzyň ösüşi Hytaýyň we Aziýanyň beýleki ýurtlaryndan soň gelýär. Bu hem biziň ösüş strategiýamyza degişli zat”.
Ýaponiýanyň köçelerindäki adaty adamlar “boljak işe çäre ýok” diýip, muňa eýýäm boýun bolana meňzeýärler. Üstümizdäki ýylyň başlarynda pikirleri soralan adamlaryň ýarysyndan köpüsi Ýaponiýanyň ykdysady taýdan ägirt güýç bolmagy möhüm däl diýen pikirde.
Ýaponiýa üçin “bähbitli”
Analizçiler hem ykdysady taýdan güýçli ýurduň goňşusy bolmagyň Ýaponiýa üçin bähbitlidigini aýdýarlar. Olaryň biri Ýaponiýanyň Barlag institutynyň ýokary derejeli ykdysadyýetçisi Heideki Matusmura.
Matusmura: “Hytaýyň tehnologiýasynyň gowulanmagynda oňaýsyz elementler ýok däl. Bu hakykat. Sebäbi Hytaý kompaniýalary ýapon kompaniýalary bilen bäsdeşlik ederler. Ýöne munuň oňaýly taraplary-da bar. Hytaýda ösüş artsa, ýapon harytlaryny alýan adamlar köpeler. Tutuşlygyna alanyňda, Hytaýyň ykdysadyýetiniň ösmegi Ýaponiýa üçin bähbitli”.
Hytaýyň ykdysady taýdan güýjemegi onuň syýasy täsirini hem artdyrar. Žurnalist Deýwid Barbozanyň şu gün, 16-njy awgustda, “New York Times” gazetinde ýazyşy ýaly Hytaý global ösüşde eýýäm esasy güýçleriň birine öwrüldi.
“Halkara sahnasynda Hytaý ýolbaşçylarynyň özlerine bolan ynamy artdy. Olar aýratyn söwda şertnamalary we millionlarça dollarlyk çig mal ylalaşyklary bilen Aziýa, Afrika we Latyn Amerikasyna köp täsir edýärler” diýip, Deýwid Barboza ýazýar.
Ekspertleriň çaklamasyna görä, häzirki gidişinde ösmegini dowam edip, Hytaý 2030-njy ýyla çenli Birleşen Ştatlardan hem öňe geçer.


text:
Nýu-Ýork şäheriniň Çelsi diýen ýerinde, häkimiýetleriň partlaýjy hökmünde häsiýetlendiren enjamynyň ýarylmagy netijesinde 29 adam ýaralandy, olaryň biriniň ýagdaýynyň agyrdygy aýdylýar.
Manhattanda, Günbatar 23-nji köçede, 17-nji sentýabr güni giçlik partlama bolan ýere Federal derňew býurosynyň, ABŞ-nyň içeri howpsuzlyk resmileri we Nýu-Ýork şäheriniň polisiýasynyň ofiserleri geldi.
Nýu-Ýork şäheriniň häkimi Bill de Blasio ýaraly bolanlaryň sany baradaky maglumaty tassyk etdi we, partlamanyň bilkastdan edilen işdigini görkezýän subutnamalaryň bardygyny habar berdi.
Emma ol häzirki pursatda terror baglanyşygy barada subutnamanyň ýokdugyny hem sözüne goşdy.
Bu partlamanyň bolan ýerinde bir blok daşlykda şübheli bir enjam tapyldy we derňew üçin alnyp gidildi diýip, polisiýa aýtdy.


text:
Şu gün Tähranda gurnalan hökümete garşy protest demonstrasiýasy wagtynda hökümet güýçleri demonstrasiýaçylary dargytmak üçin göz ýaşardyjy gazlary we taýaklary ulandylar.
Wakanyň şaýatlary bu protest çykyşlarynyň barşynda oppozisiýany goldaýjylardan ençemesiniň tussag edilendigini habar berdiler.
Şeýle hem, şu gün protestçileriň biri-birleri bilen telefon arkaly habarlaşmaklarynyň öňüni almak üçin häkimiýetleriň Tähran şäherinde mobil aragatnaşygyny wagtlaýynça öçürendikleri barada-da maglumat alyndy.


text:
Birleşen Ştatlaryň amerikan taryhynda iň köp gizlin maglumaty syzdyrmakda günälenýän esgeri Bradliý Manniňiň aklawçysy Manniň, ABŞ hökümetiniň aýdyşy ýaly dönük däl-de, "whistle-blower", ýagny habar beriji diýdi.
Aklawçy Deýwid Kumbs bu bellikleri Manniňe edilen harby suduň anna güni bolan ýapylyş argumentleri mahalynda aýtdy.
Ol Manniň Yrak we Owganystan uruşlary baradaky 700 müňden gowrak gizlin dokumenti "WikiLeakse" Birleşen Ştatlaryň harby we diplomatiýa syýasaty barada çekişme guralmagyny isländigi üçin berdi diýdi.
Ol Manniň bu işi amerikanlaryň aladasyny edýänligi üçin etdi diýdi. Manniň jenaýat kodeksiniň 21 maddasy boýunça aýyplanýar.
Olaryň iň erbedi duşmana kömek etmek bolup, ömürlik tussaglyk jezasyny bermäge esas bolýar.
Penşenbe güni prokurorlar Manniň boýunça ýapylyş delillerini öňe sürdiler, ýagny ony özüne ünsi çekmek isleýän dönük hökmünde häsiýetlendirdiler, habar beriji däl diýdiler.


text:
Wenada Eýranyň we dünýäniň iň täsirli alty döwletiniň arasynda Tähranyň ýadro programmasyny çäklendirmek boýunça uzak möhletli ylalaşyk ugrunda gepleşikler başlandy.
Bu gepleşikler geçen ýylyň 24-nji noýabrynda gelnen wagtlaýyn ylalaşykdan soň geçirilýän ilkinji ýokary derejeli duşuşykdyr. Wagtlaýyn ylalaşykda Tähranyň ýadro ugrunda alyp barýan käbir işleriniň çäklendirmegi muňa derek käbir halkara sanksiýalarynyň gowşadylmagy göz öňünde tutulýar.
Duşenbe güni Eýranyň baş lideri Aýatolla Ali Hamenei ýadro gepleşiklerde durmuşa ukyply ylalaşyga gelinjegine optimistik garamaýandygyny mälim etdi we prosesiň “hiç ýere eltmejegini” öňünden aýtdy.
Britaniýadan, Hytaýdan, Fransiýadan, Germaniýadan, Orsýetden we ABŞ-dan ýokary derejeli resmiler Eýranyň daşary işler ministri Mohammad Jawad Zarifyň we onuň orunbasary Abbas Arakçiniň ýolbaşçylygyndaky resmi topary bilen gepleşik geçirýärler. Ýewropa Bileleşiginiň daşary syýasat boýunça ýolbaşçysy Katerine Aşton gepleşiklere syn edýär.


text:
Yragyň kürt peşmerge güýçleri Kobani şäherinde YD jeňçilerine garşy söweşýän siriýaly kürtlere goşulmak üçin Türkiýäniň serhedinden Siriýa geçdiler.
Jemi 150 esgerden ybarat bolan peşmerge güýçleri 31-nji oktýabr agşamy, kiçi toparlarda, agyr ýaraglaryny getirýän ýük maşynlarynda serhetden geçdiler.
Siriýanyň kürt güýçleri YD söweşijilerine birnäçe hepdeläp gaýtawul berdiler we häzir şäheriň ýarysyna golaýyny elde saklaýarlar.
Kobaniniň onlarça müň ýaşaýyjysy we YD jeňçilerinden gaçan beýleki bosgunlar Türkiýeden gaçybatalga soradylar.
Peşmerge güýçleri Siriýa serhedine ýetenlerinde, ýol ýakasynda duran kürtler tarapyndan uly şatlyk şowhuny bilen garşy alyndy. Soweşijileriň köpüsi ýaraglaryny depelerinde galgadyp, «Kobani» Kobani!» diýip gygyrdylar.
Siriýanyň Britaniýadaky Adam hukuklary obserwatoriýasy peşmerge güýçleri şäheriň günbatar sektoryndan gelip girdi diýdi. Bu adamlar gaçmazyndan öň kürtleriň agdyklyk edýän ýeridi.
Şeýle-de bu gurama yrak kürtleriniň gelmeginiň ABŞ-nyň ýolbaşçylygyndaky halkara koalisiýa tarapyndan Kobaniniň golaýyndaky YD pozisiýalaryna üç howa zarbasynyň urulmagy bilen utgaşandygyny aýtdy.
YD sentýabryň ortasyndan bäri bu şäheri eýelemäge synanýar we golaýdaky kürt obalarynyň birnäçesini ele geçirdi.
Emma geçen aý başlanan howa zarbalary YD söweşijilerini möhüm şäheri eýelemekden saklamaga ýardam etdi.
Türkiýäniň prezidenti Rejep Taýyp Erdogan 31-nji oktýabrda ABŞ-nyň ýolbaşçylygyndaky koalisiýany Kobanä aşa kän üns berip, YD-nyň eýelän beýleki şäherlerini gözden salmakda tankyt etdi.
Prezident Erdogan Parižde, prezident Fransua Olland bilen duşuşykdan soň çykyp gürläp, «Kobanide hiç kim galmady diýen ýaly, näme üçin bu şäheri soňsuz bombalap durmaly?» diýdi.
Erdogan Siriýada koalisiýanyň howa zarbalaryndan ýardam tapjak başga-da şäherleriň bardygyny aýtdy we Idlibi mysal getirdi.
Türkiýe siriýaly kürtler tarapyndan goralýan we ençeme hepdeläp YD-nyň ilerlemesi astynda galan Kobanä kömekleşmekde ýeterlik iş etmeýändigi üçin halkara tankydyna sezewar boldy.
Damask Ankaranyň peşmerge güýçleriniň Türkiýeden Siriýa geçmegine rugsat bermek baradaky kararyny «Siriýanyň özbaşdaklygynyň gödek bozulmagy» hökmünde berk tankyt etdi.
Şu arada BMG-niň hasabatynda YD toparynyň görülmedik derejede daşary ýurt söweşijilerini toplaýandygy aýdyldy.
ABŞ-nyň soňky beren sanlaryna görä, YD-a her aýda müň çemesi daşary ýurt söweşijisi gelip goşulýar.


text:
Sankt-Peterburg, 21-nji ýanwar. “Türkmenportal”.
Hatda beýik öňdengörüji Nastradamus hem Arkalaşygyň Kubogy ugrundaky XXIII bäsleşikde üç toparçada kimiň ýeňiji boljakdygyny aýdyp bilmezdi. “A”, “B”, “C” toparçalarynda degişlilikde Belarusyň, Gyrgyz Respublikasynyň we Täjigistanyň ýygyndylary öňdäki orny eýelediler. Şunlukda, ýaryşda baş baýraga mynasyp görlen iki topar: Russiýanyň hem GAR-yň ýygyndylary eýýäm çärýek finalda duşuşmaly boldular. Şeýle hem ýene bir ünsi çekýän zat, ol hem Pribaltika ýurtlarynyň: Litwanyň, Latwiýanyň we Estoniýanyň toparlary öz toparçalarynda edil dilleşen ýaly, soňky orny eýelänligidir. Olar bu ýaryşda üç bolup ýeke ýeňiş hem gazanyp bilmediler. Utup bilmedikleriň sanawyna moldowaly futbolçylary hem goşmak bolar. Bir tapawutly ýeri, moldowanlar bir gezegem ýeňilmediler, üç duşuşygy hem deňlikde tamamladylar. Munuň özi 3-nji orny eýelän toparlaryň arasyndan hersi 4 utuk toplan finleriň we gazaklaryň çärýek finala çykandygyny aýan etdi.
Tejribeli litwaly tälimçi Saulýus Şirmýalisiň ýolbaşçylygynda çykyş edýän Gazagystanyň ýygyndysy toparçadaky soňky duşuşygynda GAR bilen 0:0 oýnady. Bu netije toparlaryň ikisini-de çärýek finala çykardy.
Deňlikler, ýöne netijeli deňlikler “B” toparçasynda hem az bolmady. Moldowanyň ýygyndysy Gyrgyz Respublikasy bilen 1:1, Russiýa bilen 2:2, Latwiýa bilen 1:1 oýnady. Diýmek, Igor Uskanyň şägirtleriniň özleri hem oýnadylar, bu meselede garşydaşa-da päsgel bermediler diýse bolar. Gyrgyzlar hem ilkinji iki duşuşygynda şeýle pelsepä eýerdiler (1:1, 1:1). Ýaş tälimçi Mirlan Eşenowyň topary diňe toparçadaky ahyrky oýunda 2:1 hasabynda ýeňiş gazandylar. Ýöne Russiýanyň ýaşlaryndan rüstem gelmegiň özi nämä degenok! Munuň özi olara “B” toparçasynyň ýeňijisi bolmagyny üpjün etdi.
Indi häzirlikçe diýseň üstünlikli çykyş eden topar barada etmegiňem wagty geldi. Bu, gürrüňsiz, Belarusyň ýygyndysydyr. Igor Kowalewiçiň ýolbaşçylygyndaky topar duşuşyklarynyňüçüsini hem ýeňişli tamamlady (Täjikler bolsa ikisinde). Belarusly ýaşlar jogapsyz 6 pökgi geçirmegiň hötdesinden geldiler.
Maglumat toplamagy halaýanlara Arkalaşygyň Kubogy — 2015-iň ahyrky oýun gününde “B” toparçasynda geçirilen duşuşyklaryň netijelerini hödürleýäris.
MOLDOWA — LATWIÝA — 1:1 (0:0)
19-njy ýanwar, 2015-nji ýyl, Sankt-Peterburg, Sport-konsert toplumy, 300 tomaşaçy.
Eminler: Oleg Sokolow, Ýuriý Ýaruşkin, Pawel Ewstafiadi.
Moldowa: Misu, Razgonýuk (Lakusta, 54), Roşka, Burlaku (Graur, 39), Byrdan (Dulgeru, 69), Ursu (Bežan, 64; Andronik, 90), Spetaru (k), Makriskiý, Rogak, Dulger (Çofu, 80), Semirow (Paireli, 60).
Baş tälimçi: Igor Ursaki.
Latwiýa: Kurakins, Stuglis, Berenfelds (Iwanows, 84), Flaksis (k), Tidenbergs, Kirilins, Gutkowskis, Şlampe, Şadçins, Klimaşewiçs, Swarups (Indrans, 86).
Baş tälimçi: Daýnis Kazakewiçs.
Pökgüleri geçirenler: Tidenbergs (49), Bežan (82).
Duýduryş alanlar: Berenfelds (46), Indrans (90), Graur (90).
Iň gowy oýunçylar: Aleksandru Bežan, Endiýs Şlampe.
GYRGYZ RESPUBLIKASY — RUSSIÝA — 2:1 (1:0)
19-njy ýanwar, 2015-nji ýyl, Sankt-Peterburg, Sport-konsert toplumy, 1000 tomaşaçy.
Eminler: German Krawçenko, Andreý Runow, Raşid Abusuýew.
Gyrgyz Respublikasy: Şikin, Ýusupow, Umarow, Kozubeýew (k), Şarşeýew, Duýşobekow, Bokoleýew (Israilow, 59), Sagynbaýew (Baratow, 30), Ahmataliýew (Sardarbekow, 78; Lewçenko 90), Musabekow (Temirbaýew, 71), Kudaýberdiýew.
Baş tälimçi: Mirlan Eşenow.
Russiýa: Kuznesow, Owsýannikow, Kuftin, Ýewseýew, Morgunow, Bukiýa (k), (Makarow, 75), Çalow (Žiwoglýadow, 46), Krzenew (Guliýew, 53), Bogaýew (Kozlow, 46), Fomin (Kirisow, 46), Ýaşşuk.
Baş tälimçi: Nikolaý Pisarew.
Pökgüleri geçirenler: Duýşobekow (45), Umarow (50, 11 metrlik urgundan), Ýewseýew (83, 11 metrlik urgudan).
Duýduryş alanlar: Krzenew (18), Morgunow (43), Guliýew (54), Baratow (68).
Oýundan çykarylan: Baratow (90, 2 sary petek)
Iň gowy oýunçylar: Baktyýar Duýşobekow, Danila Ýaşşuk.


text:
Orsýetiň prezidenti Wladimir Putin Türkiýäniň geçen aý ors söweş uçaryny urup ýykmagyny “duşmançylykly hereket” diýip atlandyrdy we häzirki türk hökümeti bilen islendik ylalaşyga gelmegiň “praktiki taýdan mümkin däldigini” aýtdy.
17-nji dekabrda Moskwada özüniň ýyllyk metbugat ýygnagynda çykyş eden Putin türk-siriýa serhediniň golaýynda ors söweş uçarynyň urlup ýykylmagyny “türk häkimiýetinde kimdir biri amerikanlaryň göwnünden turmak isledi” diýip düşündirdi.
Ankara 24-nji noýabrda ors uçary Siriýadan Türkiýäniň araçäklerine gysga wagtlaýyn geçenden we edilen duýduryşlary görmezden gelenden soň urlup ýykylandygyny tekrarlaýar.
Şeýle-de, Putin öz çykyşynda türk halkynyň we türki dilli milletleriň özleriniň” dosty we hyzmatdaşlary bolup galjakdygyny” hem sözüniň üstüne goşdy.


text:
Orsýetiň harbylary 2 000-den gowrak harbysynyň Orsýetiň günortasynda Krymda we Gürjüstandan bölünip aýrylan Abhaziýa hem Günorta Osetiýa regionlarynda geçirilýän “giň derejeli” howadan goranyş türgenleşiklere gatnaşýandygyny aýdýarlar.
Gündogar federal regionynyň harbylarynyň 5-nji martda aýtmagyna görä, howa hüjümlerinden we raketalardan goranmak boýunça bölümleriň gatnaşmagynda amala aşyrylýan harby maşklarda agyr ýaraglaryň we harby enjamlaryň 500 birligi ulanylýar.
Harby maşklaryň Orsýetiň günorta, Demirgazyk Kawkaz we Krym federal regionlaryndaky 12 sany türgenleşik meýdanynda, şeýle-de Abhaziýadaky we Günorta Osetiýadaky bazalarda geçirilýändigi habar berilýär.
Orsýetiň günorta böleklerinde geçirilen öňki harby türgenleşikler goňşy ýurtlarda aladalanma döredipdi we Moskwanyň harby maşklary Ukrainadaky gozgalaňçylara ýardam berip, goşun ibermek üçin ulanýandygy baradaky aýyplamalary güýçlendiripdi.
Orsýetiň 2014-nji ýylyň mart aýynda Krym ýarymadasyny Ukrainadan bölüp, öz düzümine goşmagy, şeýle-de 2008-nji ýylda Abhaziýany we Günorta Osetiýany garaşsyz döwletler hökmünde ykrar etmegi ençeme ýurt tarapyndan giň derejede ýazgaryldy.


text:
Albert Eýnşteýn, 1955-nji ýylda aprel aýynyň 17-ne, 76 ýaşynda gögüs hassalygy bilen Amerikanyň New Jersey(Nýu Jerseý) welaýatyndaky Prinston hastahanasyna girýär. Emma beýik fizik bu hassalykdan halas edilmeýär we ertesi gün irden Arterýa damarynyň ýarylmagy sebäpli aradan çykýar. Ölümiň yz ýanyndan, Eýnşteýniň jesedini ölüminiň name sebäpden bolandygyny anyklamak üçin lukmançylyk barlagyna salýarlar. Bu iş bolsa türkmençe ..... »
Gyzykly maglumat
Türkmen arçasy 800-900 ýyl ýaşamaga ukyplydyr. Bu agajyň beýikligi 18-20 metre çenli ýetýär. Onuň sütüniniň ýogynlygy 3 metrden hem geçýär. Esasan-da, Köpetdagyñ goýnunda ösýän bu agajy dünýäniň özge hiç bir ýerinde ösdürip ýetişdirip bolmaýanlygy örän täsindir. Türkmen arçasy bir ýylda 3-7 santimetre çenli ösüp bolsa 15 santimetre çenli ösüp boý alýar. (ulanyjylardan)
Asman gümmeziniň günorta we demirgazyk ýarymynda jemi 6000-e golaý ýyldyzlara dürbüsiz gözegçilik edip bolýar. Göze görünýän şol ýyldyzlaryň arasynda iň ýagtysy “Ýaldyrakdyr”. (ulanyjylardan)
II jahan urşy döwründe Germanlar tarapyndan “Sub marine” atly suw asty gämi döredilipdir. Ol gämi bir aýyň dowamynda 41 gämini partladyp ýok edýär. Ýöne birden gäminiň motory durýar. Birnäçe sekuntdan soň bolsa partlaýar. Ýüzlerçe adamdan diňe bir adam – Haýns Rihter diri galýar. H.Rihter bu gämide torpedoçy bolup gulluk eden eken. Häzir ol Germaniyanyň Mýunhen ..... »
Jennifer Linn Lopez (iňlis. Jennifer Lynn Lopez) amerikan aktrisasy, tansçy, aýdymçy, modelýer, prodýuser we telekeçi. 1969-njy ýylyň 24-nji iýulynda Jennifer Nýu-Ýork şäheriniň baý bolmadyk böleginde Bronksda eneden bolýar. Onuň maşgalasy Puerto-Riko döwletinden gelip çykan. Jenniferyň iki uýasy bar, olaryň biri Linda Lopez täzelik habarçysy. Lopez öz orta bilimini gyzlar üçin katolik bolan mekdebinde tamamlaýar. Şeýle hem ..... »


text:
Moldowada soňky 20 ýylyň içinde ilkinji gezek prezidentlik saýlawlary geçirilýär.
Bu saýlawlara Ýewropa Bileleşigi bilen has ýakyn gatnaşyklary isleýänler bilen rus prezidenti Wladimir Putine ýykgyn edýänleriň arasyndaky bäsdeşlik hökmünde garalýar.
Sosialist Igor Dodonyň köp saýlaw uçastoklarynda öňde barýandygy habar berilýär. 41 ýaşly ykdysadyýetçi Dodon ýurduň Ýewropa integrasiýasyna tarap ugruny üýtgetmegi göz öňünde tutýar.
Onuň esasy garşydaşy ozalky bilim ministri, Hereket we Raýdaşlyk partiýasynyň başlygy Mariýa Sandudyr. Ol Ýewropa Bileleşigine agza bolmak üçin zerur reformalary geçirmäge ygrarly bolup durýar.
Moldowa Ýewropanyň iň garyp ýurtlarynyň biridir. 1996-njy ýyldan bäri ýurduň prezidenti kanunçykaryjylar tarapyndan saýlanýardy.


text:
AFK-nyň Kubogy ugrundaky ýaryşyň toparça böleginiň 3-nji tapgyrynyň çäklerinde häzir “Aşgabat” stadionynda “Ahal” (Türkmenistan) bilen “Erbil” (Yrak) toparlarynyň arasyndaky duşuşyk ýokary depginde dowam edýär.
29-njy minutda ýer eýeleri hasaby açdylar. Pökgi çep gyradan 11 metrlik urgy nokadynyň töwereklerine geçirildi. Myhmanlaryň derwezeçisiniň tagaşyksyz yzyna gaýtaran topy Gurban Annaýewe geldi. Ol bolsa sowukganlyk bilen ony derwezäniň goragsyz galan burçuna gönükdirdi.
Aradan bir minut geçip-geçmänkä bolsa, myhmanlar ýer eýeleriniň jerime meýdançasynda netijeli hüjüm guradylar. Ol Luaýa Salahyň dürs urgusy bilen jemlendi.
Şeýlelikde, birinji ýarym 1:1 hasabynda tamamlandy, toparlar arakesmä çykdylar.


text:
Farmasewtik pudagy bäsleşigi talap edýän pudak bolup, onuň işiniň şowlulygy dermanlaryň satuwyna we her dermänyň mahabatlandyrylmagynyň ugrunda geçirilýän işlere garaşly bolup durýar. Täze dermany işläp tapmak, öwrenmek uçin we ony bazarlara ýetirmek uçin millionlarçe dollar harç edilýär.
Farmasewtik şereketiňiň derman serişdelerini mahabatlandyrýan wekiliniň dermanlaryň söwdasyny alyp barmakda tutýan orny ulydyr. Wekiller lukmanlara dermanlaryň gowy we ýaramaz täsiri barada habarly bolmagyna, düşünmegine, dogry maglumat ýetirilmegine jogapkär bolup durýarlar. Şunuň ýaly çemeleşmä iňlisçe "ethical promotion", ýagny "etikanyň (ahlak) kadalaryny eýerip mahabatlandyryş işleri alyp barmaklyk" diýilýär. (Wright & Lundstrom, 2004)
Käbir adamlar farmasewtik şereketleriniň lukmanlar bilen alyp barýan işleri, olara berýän sowgatlary, geçirýän tölegleri näsag üçin zerur bolmadyk derman berilmegine, dermannama (resept) ýazylmagyna getirýär diýip hasaplaýarlar. Derman serişdelerini öndürýän şereketleriň özlerini şeýle alyp barmagy lukmanlaryň işine, lukmanlaryň we näsaglaryň aragatnaşygyna hakykatdan hem täsirini ýetirýärmikä?


text:
Penşenbe güni Yrakda bosgunlykda ýaşaýan “Mujahedini Halk” hereketiniň agzalarynyň bir topary Yrakdan Albaniýa ugradyldy.
Bu barada ýaýradan beýanatynda BMG-niň ýörite wekili Martin Kobler bu waka Yrakdaky eýranly oppozisionerleri beýleki ýurtlara ugratmak ugrunda ädilen möhüm ädim hökmünde baha beripdir.
Amerikanyň Birleşen Ştatlary Albaniýanyň hökümetiniň “Mujahedini Halk” hereketiniň agzalaryndan 210-syny kabul etmek barada gelen kararyna öz minnetdarlygyny bildirdi.
Eýran-Yrak urşy ýyllarynda Saddam Husseýniň režiminiň tarapynda çykyş eden eýranly “Mujahedini Halk” hereketiniň agzalaryndan 3 müňden gowragy häzirki wagt Yragyň paýtagtynyň golaýynda bosgunlar lagerinde ýaşaýar.
Birleşen Milletler Guramasy eýranly bu bosgunlary Yrakdan beýleki ýurtlara ugratmak meselesi boýunça häzirki wagt käbir ýurtlaryň häkimiýetleri bilen gepleşik alyp barýar.


text:
Türkmenistanyň prezidenti Gurbanguly Berdimuhamedow 12-nji iýun – Ylymlar gününde alymlar bilen eden maslahatynda ýurdumyzda alymlaryň öz ylmy işlerini gorap bilmekler üçin zerur bolan ýörite Ylmy attestasion Geňeşiň we olaryň goran ylmy derejesini tassyklaýan Ekspertler Geňeşiniň dürli sebäpler bilen häzire çenli açylmaýandygyny berk tankyt etdi.
Türkmenistanda 1995-nji ýylyň iýulyndan bäri, Ylmy attestasion Geňeşiň we ylmy derejeleri tassyklaýan Ekspertler Geňeşiniň işlemeýändigi sebäpli, alymlar ylmy dereje alyp bilenoklar. Şonuň üçin daşary ýurduň magistratura, aspirantura programmalaryny tamamlap, magistr, ylymlaryň kandidaty, hatda ylymlaryň doktory adyny daşary ýurtda alyp gelen ýaş alymlarymyz az däl.
Türkmenistanda Ekspertler Geňeşi işlemänsoň, daşary ýurtda alnan alymlyk derejeleri häzirlikçe ykrar edilenok. Ýöne 1990-njy ýyllaryň ikinji ýarymynda öňki Soýuz respublikalarynda ylymlaryň kandidaty, doktory derejesini alan adamlarymyzyň bir bölegi ol ylmy derejelerini, Ekspertler Geňeşiniň ýapykdygyna garamazdan, başarjaňlyk bilen ykrar etdirmegi başarypdyrlar. Ýöne Nyýazow 2000-nji ýylyň başyndan daşary ýurtda alnan alymlyk derejelerini ykrar etmezlik hakynda anyk görkezme berensoň, şondan bäri daşary ýurtda alnan alymlyk derejeleri, alymlyk atlary ykrar etmek togtadyldy.
Ýöne häzirki wagtda Türkmenistanyň Ylymlar akademiýasynyň Ýokary attestasion Komitetinde daşary ýurtda alnan alymlyk derejelerini we alymlyk atlaryny ykrar etmek boýunça düzgüniň üstünde işlenilýär. Ol düzgüniň ýakyn wagtda kabul edilmegine garaşylýar. Täze düzgün güýje girenden soň, öňki Soýuz respublikalarynda ylymlaryň kandidaty, doktory derejesini, professorlyk ylmy adyny alan adamlaryň ylmy derejeleriniň, atlarynyň ykrar ediljekdigine doly ynam bar.
Häzir öňki Soýuz respublikalarynda, Birleşen Ştatlarda, Türkiýede magistr, doktor ylmy atlaryny, şeýle hem ylymlaryň kandidaty, doktory derejesini almak üçin magistraturada, aspiranturada, dokturanturada okap ýörenleriň sany has hem köpeldi. Olar Türkmenistanyň ylmy ojaklarynda, edil ýurduň içinde ylymlaryň kandidaty derejesini alanlar ýaly, uly ýa-da esasy ylmy işgär, ylymlaryň doktory ýa doktor adyna eýe bolanlar bolsa esasy ýa baş ylmy işgär, magistrler bolsa uly ylmy işgär hökmünde işe alynýar.
Gepiň tümmegi, daşary ýurtda ylmy derejä we ada mynasyp bolanlaryň derejeleri ýurtda heniz ykrar edilmeýän hem bolsa, olaryň ylmy ýurduň içinde ylmy dissertasiýa goran alymlar bilen deň derejede görlüp, olar işe alynýar. Şonuň üçin, daşary ýurtda ylmy derejä we ada eýe bolanlara ýa boljaklara özleriniň alymlyk derejeleri we atlary Türkmenistanda ykrar edilmez diýip biynjalyk bolmaga esas ýok bolsa gerek.
Döwlet Mäneli türkmen alymynyň, ýerli synçynyň edebi lakamy. Blogdaky maglumatlar awtoryň özüne degişli.


text:
Russiýa “Greenpeace” guramasynyň aktiwistlerine garşy ýöňkelen jenaýat aýyplamalaryny resmi taýdan aýyrmagyň prosesini tamamlady. Bu aktiwistler Arktik deňzinde nebitiň burawlanmagyna garşy protest geçirenden soň, rus resmileri tarapyndan tussag edilipdiler.
Gürrüňi gidýän 30 aktiwistiň soňkusy, asly italiýaly Kristian D'Alessandronyň aýyplamalary penşenbe güni Kremliniň amnistiýasy esasynda aýryldy.
Russiýanyň aktiwistleri iki aý tussaglykda saklamagy Günbatar tarapyndan ýiti tankyt edildi.
Aktiwistler Russiýanyň howpsuzlyk güýçleri tarapyndan sentýabr aýynda tussag edilipdiler.


text:
Pakistan polisiýasy ýurduň günortasynda bir medresäniň ýerzemininde zynjyrlanyp saklanýan onlarça talyby halas etdi.
Polisiýa duşanbe güni Karaçiniň golaýynda ýerleşýän bir medresä geçirilen reýdde 45 çemesi talybyň üstünden bardy.
Karaçi polisiýasynyň başlygy Malak Altaf žurnalistlere halas edilenleriň arasynda çagalaryň hem bolandygyny aýtdy.
Medresäniň ruhanylarynyň biri ele salnypdyr, emma beýlekileri gaçyp gutulmagy başarypdyr.
Medrese resmileri zynjyrlanan talyplaryň neşekeşdigini we olary neşeden saplap, gowy musulman etmäge synanandyklaryny aýdypdyrlar.
Halas edilen talyplaryň käbiri özleriniň gynalyp, jyhatçy söweşiji ediljek bolnandygyny aýdypdyr.


text:
Türkmenistanyň Döwlet statistika komitetine ýolbaşçy edilip öň Ykdysadyýet we ösüş ministriniň orunbasary bolup işlän Akmyrat Mämmedowyň bellenendigi habar berilýär.
Bir aýa golaý wagt mündan ozal Türkmenistanyň Döwlet statistika komitetiniň başlygynyň wezipesini ýerine ýetirmek işi tabşyrylan Lýudmila Amannyýazowa bu wezipeden boşadyldy.
Fewral aýynyň başynda Türkmenistanyň Döwlet statistika komitetiniň başlygy A.Gurbangulyýew we onuň orunbasary D.Berdimyradow prezident G.Berdimuhamedowyň permany bilen “işde goýberen düýpli kemçilikleri” üçin wezipelerinden boşadyldylar.


text:
74 ýaşyndaky ýazyjy Tirkiş Jumageldi Türkmenistanda iki onýyllyga golaý gadaganlyk jebrini çekýändigini, soňky ýyllarda bolsa ýurtdan hem çykarylmaýandygyny aýdyp, Azatlyk Radiosyndan Ýowşan Annagurbana interwýu berdi.
Azatlyk Radiosy: Siz näme üçin gara sanawa girizildiňiz, munuň sebäbini nämede görýärsiňiz?
Tirkiş Jumageldi:
Men Nyýazowyň syýasatyny Sowet Soýuzy mahalynda, ol Kompariýatiýanyň birinji sekretaryka-da goldamadym, soňam goldamadym. Men goldamaýandygymy mümkin bolan hajatynda Nyýazowyň ýüzüne-de aýdýardym. Şunuň özem eýýäm Nyýazowyň içinde men babatda kitüw saklamagyna sebäp bolupdy.
Ýöne şu ýerde başga bir ýagdaýam aýdaýyn: Nyýazow meniň adymy ähli ýerden öçürdenem bolsa, gazançdan mahrum eden-de bolsa, maşgala agzalaryma azar ýamanyny berdiren-de bolsa, geň galmaly ýeri, 11 ýylyň dowamynda daşary ýurda çykmaga ýolumy baglamandy. Men soňky gezek 2002-nji ýylyň güýzünde Moskwada ýaşaýan oglumyň ýanynda bir aý bolup gelipdim. Soňra ýolumy ýapan ekenler.
Azatlyk Radiosy: Ýoluňyzyň ýapylanyny nädip bildiňiz?
Tirkiş Jumageldi:
Nyýazow öldi, Berdimuhamedow prezident boldy. Emma men babatda metbugata girizilen gadaganlyk aýrylanokdy. Şol mahal oglum meni Moskwa çagyrdy: "Jaý aldym, gör, dynç al, saglygyňa seretdir, sanatoriýa putýowka alyp goýdum" diýdi. "Barlap göreýin-le" diýip, Migrasiýa gullugyna bardym. "Ýaşuly, size ýurtdan çykmaga girizilen gadaganlyk henizem dowam edýär" diýdiler. Geň galdym: "Gadaganlyk haçan, näme üçin girizilipdir?" diýdim. Bu sowala jogap bermediler.
Gadaganlyk ähli babatda üýtgewsiz dowam edýär.
Ondan bäri 6 ýyl geçdi. Men heniz hem anyk jogap alyp bilemok. Gadaganlyk ähli babatda üýtgewsiz dowam edýär. Şu ýyllaryň dowamynda prezident Berdimuhamedowyň adyna 4 gezek hat ýolladym.
"Daşary ýurtlarda işleýän, ýaşaýan ogullarymyň, agtyklarymyň ýanyna gidip-gelmäge, saglygymy bejertmäge rugsat ediň, bu meniň ata hökmünde, raýat hökmünde kanuny hukugym. Eger şol hukukdan mahrum etmäge delil bolup biljek etmişim bar bolsa, anyk aýdylmagyny soraýaryn" diýip, öwran-öwran ýazdym.
Döwlet Migrasiýa gullugyndan birmeňzeş mazmundaky jogaplar gelýärdi. "Siziň Türkmenistanyň prezidentiniň adyna ýazan arzaňyzyň gullugymyz tarapyndan doly öwrenilendigini, şeýle hem degişli guramalaryň gelen netijesine görä, siziň ýurduň çäginden çykmaklygyňyza girizilen çäklendirmäniň öňki güýjünde galdyrylýandygyny habar berýäris" diýip ýazýardylar.
Azatlyk Radiosy: Migrasiýa hakyndaky kanunda raýatyň daşary ýurda çykmagyna çäklendirmäniň onusy görkezilýär. Şolaryň arasynda size degişlisi barmy?!
Tirkiş Jumageldi:
Ýok.Täze kanuna goşulan 10-njy punktda bir zat diýilýär: "raýatyň ýurtdan çykmagy Türkmenistanyň milli howpsuzlygynyň bähbitlerine garşy gelen halatynda" diýen görkezme bar. Bu punktuň öňünde getirilen 9 punkt esasly, anyk. Emma 10-njy punktuň mazmunynda anyklyk ýok. Bu punkt bilen islendik raýata şübhe bildirip bolýar. Kanun şübhä daýanmaly däl. Kanun real faktdan ugur almaly. Belki, şol görkezme bilen maňa-da şübhe bildirip ýören bolmaklary ähtimal.
Azatlyk Radiosy: Soňky ýyllarda ýurt içinde gadagan bolsaňyzam, daşary ýurtda birnäçe kitabyňyz neşir edildi, makalalaryňyz çykarylýar. Olar üçin size azar berýärlermi?!
Tirkiş Jumageldi:
Berdimuhamedowyň prezidentlik edýän ýyllarynda meniň iki romanym, powestim türkmen, rus dillerinde daşary ýurtlarda çap edildi. Şolar üçin häkimiýetler tarapyndan maňa gaty-gaýrym söz aýdylmady. Bu fakt bärde-de çydamyň artýandygyndan bir delil bolsa gerek. Daşary ýurda çykan halatymda-da men bu fakty aýdyp biljek. Eýsem bu türkmen häkimiýetlerine peýdaly faktor bolmajakmy?
Men golaýda, sentýabr aýynyň 21-nde nobata ýazylyp, Döwlet Migrasiýa gullugynyň başlygynyň orunbasary Gurdowyň ýanyna bardym. "Şu ýylyň dowamynda siziň goluňyz bilen iki jogap hatyny aldym, hatlaryň ikisinde-de şol öňki sözler gaýtalanýar" diýdim. "Eger meniň arzam doly öwrenilen bolsa, degişli guramalar belli netijä gelen bolsa, şol netijäni maňa açyk aýdyp bolmaýarmy?" diýdim. Orunbasar anyk bir zat aýtmady.
Men dört ýyl ozal, ýagny 2008-nji ýylda Döwlet howpsuzlygy ministrligine hat ýollap, aýdyňlygy gazanaryn öýdüpdim. Hiç hili jogap berilmändi. Meniň ýagdaýymdan Türkmenistanyň prezidenti Gurbanguly Berdimuhamedowyň habarlydygyny ýa-da däldigini açyk aýdyp biljek däl. Biz ýurduň halkyna tanalan adam, häzirem unudulandyryn öýdemok. Ýazyjy hökmünde daşary ýurtlarda-da tanalýanyma şübhe edemok. Eger meniň haýyşlarym prezidentiň dykgatyna önjeýli ýetirilen halatynda, ol hem garşy bolar diýip biljek däl.


text:
Täjigistanda garaşsyz gazetiň lisenziýa rugsatnamasy ýatyryldy. “Hafta” atly hepdeligiň baş redaktory Hikmatyor Hikmatzodanyň duşenbe güni AÝ/AR-na aýtmagyna görä, ýurduň Medeniýet ministrligi gazetiň öz ustawynda görkezilmedik temalar barada habar bermegi sebäpli onuň lisenziýasyny elinden alypdyr.
Ministrligiň aýtmagyna görä, gazet geçen ýylyň güýzünde medeniýet we bilim meselelere gönükdirilen media serişdesi hökmünde hasaba alnypdyr, emma onuň ýanwar aýynyň ortalarynda çapdan çykan ilkinji sanynda başga temalardan maglumat berilipdir.
Gazetde çap bolan makalalaryň we söhbetdeşlikleriň ençemesi ýurduň sosial, ykdysady we syýasy ýagdaýyna bagyşlandy.


text:
Belarusyň prezidenti Aleksandr Lukaşenko Ýewraziýa Ykdysady Bileleşigini döretmek baradaky şertnamany tassyklaýan kanuna gol çekdi.
Biraz öň bu şertnama ýurduň parlamentiniň iki palatasynda hem sese goýlupdy. Lukaşenko 10-njy oktýabrda Minsk şäherinde öňki sowet döwletleriniň 11-sini özünde jemleýän GDA-nyň sammitine beýemçilik etdi.
Bu sammite post-sowet döwletleriň onusynyň prezidentleri, Ukrainanyň bolsa Belarusdaky ilçisi gatnaşdy.
Rus mediasy Lukaşenkonyň rus we gazak kärdeşleri bilen Minskde aýratynlykda duşuşjagyny ýazýar.


text:
ABŞ Eýranyň ballistik raketa programmasy sebäpli Tährana garşy girizmekçi bolýan sanksiýalaryny yza süýşürdi, diýip “Wall Street Journal” neşiri habar berýär.
Gadagançylyklary yza çekmek baradaky karar täze sanksiýalaryň 30-njy dekabrda yglan edilmeginden soň Eýranyň özüniň raketa programmasy ugrundaky tagallalaryny güýçlendirmegine gabat geldi.
Eýranyň prezidenti Hassan Rohani ABŞ-nyň girizmekçi bolýan täze sanksiýalaryna jogap edip, özüniň goranmak ministrine ýurduň raketa programmasyny has tizlendirmegi tabşyryk beripdi.
ABŞ-nyň prezidenti Barak Obamanyň administrasiýasy Eýranyň 10-njy oktýabrda orta aralyk üçin niýetlenen “Emad” kysymly raketlaryň synagyny geçirmegine jogap, gadagançylyklaryň täze tapgyryny taýýarlaýar.
BMG-niň sanskiýalara gözegçilik edýän edarasy ýadro ýaragyny götermäge ukyply “Emad” reketalarynyň synagynyň BMG-niň Howpsuzlyk Geňeşiniň kabul eden rezolýusiýasyna garşy gelýändigini mälim etdi.
“Wall Street Journal” neşiriniň we “Reuters” habarlar gullugynyň 30-njy dekabrda beren maglumatyna görä, täze sanksiýalar Eýrandaky, Gonk Kongdaky we Birleşen Arap Emirliklerindäki onlarça kompaniýalary we şahslary nyşana alýar.


text:
Müsüriň daşary işler ministri Sameh Şoukry Ysraýyl-Palestin ýaraşyk prossesini maslahat etmek üçin Ysraýyla sapar edýär.
Ýeri gelende bellesek, Müsüriň daşary işler ministri soňky gezek Ysraýyla mundan dokuz ýyl ozal sapar edipdi.
Şoukrynyň bu sapary Fransiýanyň başda durmagynda Ysraýyly we Palestinany gepleşiklere başlatmak ugrunda edilýän tagallalara gabat geldi.
Mundan owal, ýagny 29-njy iýunda Şoukry palestin resmileri bilen hem Ramallahda gepleşikleri geçiripdi.
Müsür parahatçylygy ornaşdyrmak üçin, 1967-nji ýyldaky serhet araçäklerine görä garaşsyz Palestina döwletiniň esaslandyrylmalydygyny aýdýar.
Emma, Palestinany we Ysraýyly gepleşiklere çekmek boýunça edilen owalky synanyşyklar hiç hili netije bermändi.
Ysraýyl diňe Palestina bilen geçiriljek gönümel gepleşikleriň onlarça ýyl bäri dowam edýän konflikti soňlap biljekdigini aýdýar.


text:
Garaşsyzlyk ýyllarynyň başky günlerinden bäri, bir renkdäki uzyn pombarh köýnekli, uzyn iki örüm saçly, kellesi tahýaly çärelere gatnaşyp ýören topbak-topbak gyzlar diňe ýurduň içinde däl, olaryň suratlary ýurduň daşynda hem göýä Türkmenistanyň simwollaryndan birine öwrüldi.
Emma şu hepde Garaşsyzlyk baýramçylygyna taýýarlyk hökmünde geçirilen çäreleriň birinde habarçymyz kellesi ýaglykly, emma bir meňzeş geýinen täze formadaky ençeme gyza duş geldi.
Ýüzlerçe gyzyň diňe bir reňkdäki ýaglyk we egin-eşik bilen şol çärä barmagy tötänlikmi ýa tabşyryk ? Bu barada häzirlikçe bir zat aýtmak kyn. Emma şol bir wagtyň özünde-de bu surat, “Ýurtda gyzlaryň milli egin-eşigi diýilip atlandyrylýan - formasy täzelenýärmi?” diýen, soragy hem döredýär.
Ýokardaky surata, suratdaky forma siz nähili baha berýärsiňiz? Eger gyzlaryň formasy täzelenip, bu hem formanyň täze görnüşi bolsa, onda bu forma siziň nähili garaýyşyňyz bar? Hökümetiň şonuň ýaly zatlara aralaşmagyna siz nähili garaýarsyňyz? Aşakdaky teswir bölüminde siziň pikirleriňize garaşýarys.


text:
Name uçin turkmenler bir-biriniň aýagyndan aslyşyp bir -birine goruplik edip ýorlerka???????????? SEBAP NAME ????????????
Yonekeyje Mysal:
- işlap duran turkmen saýtlaryna ataka edyaler, edyanem turkmen! Öz saytlaryna adam çekjek bolyandyklary dushnikli, yone zorluk bilen adamlary mejbur edip saytyna getirjek bolmak samsyklyk, gowy zatlar doredilse adamlan ozi ylgap barar !!!!!!!!!!!!!!!!
dine sayt meselesinde-de dal durmushdada sheyle, biri bayasa gonshysynyn gozi çykjak. umuman goruplik bizin ganymyzda barmyka ya bashka yerden çykdymyka mena dushunemmok,
garaz bolşumyz şu bolsa turkmen ösman geçer ...................
20 ноября 2012
TALYPLAR.COM YAPYK, ERTIR.COM YAPYK NAME UCIN ATAKA EDYALER DUSHINEMMOK
20 ноября 2012
menem biri bn habarlashjak bolyan hich bolanogay bu ... name un beyleka !
20 ноября 2012
Dogrydanam name un shu sayta ataka edenoklarka? Shun adminleri edya diysemem yalanchy, sebabi saytyn eyesi eshidishima gora tmda anarda ataka etmek un on yaly inet yokmyka diyyan...
21 ноября 2012
Yokary cykmak un ayagyndan galdyryalar, a turkmenler biri galyp ugrasa ayagyndan cekyaler!
21 ноября 2012
Yyklysan bashgalajak, galsan aslyshshak
22 ноября 2012
happyboyiki,
happyboy ikiňem bir adam, kimden görjegiňizi bilmän, töhmet atmaňow, hapaçylyk etmäň NEXT-da !!! Menem garşy çykýan şeýle bolgusyzlyklara. Türkmen saýtlaryna kim hakçylyk edýän bolsa, gözi çyksyn !!! Kim garşy bolsa-da aýdaýsyn.
22 ноября 2012
happyboyiki, happyboy ikiňem bir adam, kimden görjegiňizi bilmän, töhmet atmaňow, hapaçylyk etmäň NEXT-da !!! Menem garşy çykýan şeýle bolgusyzlyklara. Türkmen saýtlaryna kim hakçylyk edýän bolsa, gözi çyksyn !!! Kim garşy bolsa-da aýdaýsyn.
22 марта 2013
Biziň saýtymyza şek ýetireniň eli gurasyn...
22 марта 2013
Biziň saýtymyza şek ýetireniň eli gurasyn...


text:
Gazagystandan Türkmenistana bikanun çilim geçirmäge synanyşan türkmenistanly raýat tussag edildi diýip, Gazagystanyň Milli Howpsuzlyk komitetiniň Serhet gullugy habar berýär.
15-nji aprelde gazak Serhet gullugynyň websaýtynda çap edilen maglumatda “Atyrau sebitindäki Temir-baba serhet geçelgesinde Gazagystandan Türkmenistana “Toyota Runner” kysymly awtomobilde sapar edýän 29 ýaşly türkmen raýaty tussag edildi” diýilýär. Emma tussag edilen türkmen raýatynyň şahsyýeti barada maglumat berilmeýär.
Şeýle-de, maglumatda döwlet serhet geçelgesindäki barlaglar döwründe awtomobiliň ätiýaçlyk tekerinden “Imperial classic” markaly 33 blok çilimiň ele salnandygy habar berilýär.


text:
Azatlyk Radiosynyň Türkmenistandaky habarçysy şu ýylyň 25-nji oktýabrynda polisiýa tarapyndan soraga çekilip, soňra nämälim adamlaryň hüjümine we talaňçylygyna sezewar boldy diýlip, Human Rights Watch guramasy aýdýar.
Adam hukuklaryny gorap çykyş edýän guramanyň 7-nji noýabrda ýaýradan beýanatynda, 67 ýaşyndaky Soltan Açylowa edilen bu hüjüm Türkmenistanda media serişdeleriniň habarçylaryna edilýän şuňa meňzeş ençeme hüjümiň iň soňkusydyr diýilýär.
Ýeri gelende bellesek, Azatlyk Radiosynyň habarçysy Soltan Açylowa geçen aýyň ahyrynda, Aşgabadyň döwlete degişli dükanlarynyň biriniň öňünde emele gelen uzyn nobaty surata düşüren mahaly, polisiýa tarapyndan birnäçe sagat saklanypdy we nämälim adamlar onuň kamerasyny talapdylar.
Beýanatda Açylowanyň Türkmenistanyň öz içinden maglumatlary habar berýän we öz kärdeşleri ýaly žurnalistika işi üçin nyşana alynýan ýurtdaky sanlyja habarçylaryň biridigi aýdylyp, “Türkmenistan media azatlygyna rugsat bermeýän awtoritar hökümetiň gol astyndaky ýapyk ýurt” diýilýär.
“Açylowanyň agyr başdan geçirenleri [ýurtdaky] tankydy dymdyrmak üçin edilen ýene bir synanyşyk. Žurnalistler öz işini berjaý edýän mahaly, polisiýanyň hüjümine ýa-da tussag edilmelere sezewar edilmezden, öz işini ýerine ýetirip bilmeli” diýip, Human Rights Watch guramasynyň Ýewropa we Merkezi Aziýa boýunça başlygynyň orunbasary Rachel Denber aýtdy.
Şeýle-de, ol Türkmenistanda medianyň doly diýen ýaly hökümetiň kontrollygynda saklanýandygyny aýdyp, “Türkmenistanyň halkara partnýorlary ýurduň içinden garaşsyz maglumatlary habar bermäge synanyşýan sanlyja garaşsyz žurnaliste abanýan howp-haýbatlary gijä goýmazdan ýazgarmalydyr” diýdi.


text:
Owganystandaky prezidentlik saýlawlary boýunça derňew geçiren Komissiýa düýn ýurduň 210 sany saýlaw uçastogynda berlen sesleriň netijesini bikanun diýip yglan etdi.
Saýlawlar baradaky şikaýatlara garaýan bu Komissiýa öz geçiren derňewleriniň netiejesine salgylanmak bilen, prezidentlik saýlawlarynyň gaýtadan geçirilmegine hem zerurlygyň bolmagynyň mümkindigini öňe sürdi.
Şikaýatlara garaýan Komissiýanyň düýnki raporty bilen baglanyşykly şu gün prezident Hamyt Kerzeýiň ýörite beýanat bilen çykyş etmegine garaşylýar.


text:
Orsýetli hukuk goraýjy gurama, tanymal aktiwistiňi alnyp gaçylyp, soňra öldürilmeginde Çeçenistanyň prezidentininiň rolunyň bardygyny aýtdy.
Çeçenistanda howpsuzlyk güýçleriniň kanun bozmalaryny dokumentleşdirmek bilen meşgullanýan Nataliýa Estermirowa, çarşenbe güni paýtagt Groznydan alnyp gaçylypdyr.
Hukuk goraýjy gurama, memoriýalyň işgäri bolan Nataliýanyň jesedi soňra Inguştystanda tapylypdyr. Memorialyň ýolbaşçysy Oleg Orlow bu wakada Çeçenistanyň prezidenti Ramazan Kadyrowy aýyplady.
Memorialyň web sahypasynda çap edilen beýanatda, Orlow Kadyrowyň Nataliýa mundan öň hem haýbat atanlygyny we ony öziniň şahsy duşmany diýip hasap edýändigi aýdylýar.
Kadyrow bu wakanyň jogapkärleriniň jezalandyrylajakdygyny mälim etdi. Mundan öň Kreml tarapyndan ýayradylan beýanatda bolsa prezident Medwedewiň bu mesele boýunça lapynyň keç bolanlygy we bu barada derňewleriň geçirilmegine buýruk berendigi nygtaldy.
Ýewropa Birleşigine ýolbaşçylyk edýän Şwesiýanyň Daşary işler ministri Karl Bilt bu wakany ýazgardy. ABŞ bolsa, bu ölümden gaty gamgyn bolanlygyny mälim etdi.
Estermirowa 2006-njy ýylda Maskowadaky öýünde öldürilen žurnalist we hukuk goraýjy aktiwist Anna Politkowskaýanyň ýakyn dosty eken.


text:
Türkmenistanyň prezidenti Gurbanguly Berdimuhamedow Gadyr gijesine gabat 1166 tussagyň günäsini geçdi.
Dürli jenaýatlarda günäli tapylyp, dürli möhletde türmä basylan, emma prezident tarapyndan günäsi geçilen tussaglar 3-nji awgustda öýlerine goýberiler.
Prezident Berdimuhamedow hökümetiň azatlyga çykan tussaglaryň jemgyýete gaýtadan goşulmagy, işe ýerleşdirilmegi üçin ähli zerur çäräni görmelidigini aýtdy.
Türkmenistanda Gadyr gijesine gabat ýüzlerçe tussagyň günäsini geçmek indi ençeme ýyl bäri adat boldy.


text:
21-22-nji fewralda Türkmenistanyň resmi topary Saud Arabystanyna sapar edip, Yslam ösüş banky bilen özara hyzmatdaşlyk meselelerini maslahat etdi.
Türkmenistanyň Yslam ösüş banky bilen hyzmatdaşlyk meselelerini maslahat etmek maksady bilen Saud Arabystanyna iş saparyny eden türkmen delegasiýasyna türkmen hökümetiniň başlygynyň orunbasary T.Jepbarow baştutanlyk etdi.
Tükmenistanyň hökümeti we Yslam ösüş bankynyň arasynda 2010-njy ýylyň 5-nji ýanwarynda gol çekilen ylalaşyga görä, Yslam ösüş bankynyň Türkmenistana 371 million 200 müň dollar kredit bermegi göz öňünde tutulýar.
Türkmen metbugatyna görä, Demirgazyk-Günorta halkara demirýol proýektiniň Türkmenistanyň üstünden geçýän Bereket-Etrek bölegi Yslam ösüş bankynyň hasabyna gurlar.
Maliýe-ykdysady bähbitler we syýasat
Regional bilermen, Ankaranyň Gazy uniwersitetiniň Halkara gatnaşyklar boýunça professory Mehmet Seýfetdin soňky döwürde Türkmenistanyň Yslam ösüş banky, Aziýa ösüş banky, Ýewropanyň ösüş we dikeldiş banky şeýle-de dünýäniň beýleki iri maliýe strukturalary bilen hyzmatdaşlygyny ösdürmeginiň Türkmenistan üçin maliýe-ykdysady bähbitlerinden daşgary syýasy taýdan hem ähmiýetini nygtady.
“Munuň syýasy tarapy hem bar. Hyzmatdaşlyk diňe bir ykdysady we maliýe ýardamy bilen çäklenmeýär. Aýratynam Merkezi Aziýa regionynda Orsýetiň we Hytaýyň barha artýan roly nukdaýnazaryndan garanda, taraplar arasynda syýasy gatnaşyklara we howpsuzlyk meselesine hem uly ähmiýet berilýär.” diýip, Mehmet Seýfetdin belledi.
Regional bilermeniň pikirine görä, Ýewropa Bileleşiginiň we yslam döwletleriniň Merkezi Aziýa bilen hyzmatdaşlygynyň ösmeginde regionyň döwletleriniň köptaraplaýyn hem durnukly ösüşi üçin zerurlyk bar.
Halkara banklar bilen gatnaşyklar
Yslam ösüş bankynyň Türkmenistan bilen gatnaşyklary soňky ýyllarda has aktiwleşdi. Geçen ýylyň iýun aýynda Aşgabatda Yslam ösüş bankynyň dolandyryjylar geňeşiniň 34-nji maslahaty geçirildi.
Şol maslahatda aýdylyşyna görä, Yslam ösüş banky ençeme döwletleriň ösüşine gönükdirilen umumy bahasy 575 million dollarlyk proýektleri makullady. Şol proýektler, hususan-da, Türkmenistana, Eýrana, Päkistana, Türkiýä we ýene birnäçe ýurda degişli.
Resmi maglumatlara görä, Yslam ösüş bankynyň hususy sektory goldamak boýunça maýa goýumlarynyň möçberi hem bir milliard dollardan iki milliarda çenli artdyryldy.
Yslam ösüş bankynyň Türkmenistana degişli jemi dokuz proýektiniň makulananlygy habar berilýär. Demirgazyk-Günorta halkara demirýol proýektiniň Bereket-Etrek böleginiň maliýeleşdirilmeginden daşgary, Yslam ösüş banky tarapyndan Türkmenistanda maliýeleşdirilmek planlaşdyrylýan proýektler ýurduň saglygy saklaýyş pudagyna we medisina senagatyna, howa ýollaryna, Ýashan agyz suwy ýatagynyň özleşdirilmegine, şeýle-de orta we kiçi biznesi maliýeleşdirmek maksady bilen Türkmenistanyň bank sistemasyna kredit berilmegine degişli.
Türkmenistanyň Aziýa ösüş banky bilen hem hyzmatdaşlygy ösýär. Hususan-da, Aziýa ösüş banky-da Demirgazyk-Günorta demirýol proýektiniň Türkmenistana degişli boleginiň gurluşygyny maliýeleşdirmäge taýýarlyk bildirdi.
18-nji fewralda Aşgabatda Türkmenistanyň hökümeti we Aziýa ösüş bankynyň arasynda özara düşünişmek barada memoranduma gol çekildi. Dokumentde Türkmenistanyň Bereket stansiýasyndan Gazagystan bilen serhedine çenli uzynlygy 200 kilometrlik böleginiň Aziýa ösüş banky tarapyndan maliýeleşdirilip, muňa 225 million dollaryň çykarylmagy göz öňünde tutulýar.
Proýektleriň netijeliligi nämä bagly?
Türkmenistanyň ençeme ýyllaryň dowamynda ýöreden üzňelik syýasatynyň halkara gatnaşyklaryna, şol sanda dünýäniň iri maliýe edaralary bilen hyzmatdaşlygyna päsgelçilik döredenligini bilermenler belleýärler.
Merkezi Aziýa we Kawkaz institutynyň “Ýüpek Ýoly” programmasynyň müdiri Swante Korneliň pikirine görä, Türkmenistanyň gatnaşmagynda amala aşyrylýan halkara proýektleriniň geljegi we ýurduň daşarky maliýe gatnaşyklarynyň netijeliligi türkmen hökümetiniň soňky döwürde aktiw alyp barýan daşary syýasatynyň gidişine bagly bolar.
“Bu Türkmenistanyň hökümet institutlarynyň daşary gatnaşyklaryny köp ugurlardan alyp barmak ukybyna we Türkmenistanyň öňe sürýän programmalarynyň dowam etdirilmegine bagly bolar. Munuň netijeli amala aşyrylmagy dürli şertleri talap edýär” diýip, Swante Kornel aýtdy we şu günki gün Türkmenistanyň hökümetinde has köp tejribeli we bilimli ýolbaşçylara mätäçligiň duýulýanlygyny belledi.
Günorta-Demirgazyk proýektiniň durmuşa geçirilişine halkara derejesinde üns artýar. Resmi maglumatlarda uzynlygy 900 kilometrlik Üzgen-Gyzylgaýa-Bereket-Etrek-Gürgen demir ýol sistemasynyň gurluşygy tamamlanansoň, Türkmenistanyň Gazagystan, Orsýetiň merkezi raýonlary, Eýran, Pars aýlagynyň we Günorta-Günbatar Aziýa döwletleri bilen aragatnaşygynda täze mümkinçilikleriň dörejekdigi, şeýle-de Türkmenistanyň üstünden ýolagçy we ýük gatnawynyň möçberiniň has artjakdygy bellenilýär.


text:
Aşgabat, 25-nji ýanwar. “Türkmenportal”.
Türkmenistanyň çempiony, AFK-nyň Kubogy ugrundaky ýaryşda ýurdumyza wekilçilik etjek paýtagtyň “Altyn asyry” Türkiýede okuw-türgenleşik ýygnanyşygyny geçip ýör. Jogapkärli ýaryşa taýýarlygyň çäklerinde ildeşlerimiz ýoldaşlyk duşuşyklarynyň birnäçesini geçirmegi meýilleşdirdiler. Olaryň ilkinjisinde “Altyn asyr” Zaporožýäniň “Metallurgy” bilen duşuşdy.
Türkmen futbolçylary ilkinji bolup öňe çykdylar. 45-nji minutda topara täze goşulan merkezi goragçy Parahat Jumanazarow tapawutlandy.
Ukrainaly futbolçylara 69-njy minutda hasaby deňlemek başartdy. “Altyn asyryň” derwezesine bellenen 11 metrlik urgyny Dmitriý Kolodin dürs ýerine ýetirdi. Ildeşlerimize 74-nji minutda ýeňiş gazanmaga ajaýyp mümkinçilik döredi. Ýöne Bagtyýar Hojaahmedow 11 metrlik urgyny dürs ýerine ýetirip bilmedi.
Türkiýä ugramazdan ozal Türkmenistanyň at gazanan tälimçisi Ýazguly Hojageldiýewiň ýolbaşçylygyndaky topar paýtagtyň adybir topary bilen ýoldaşlyk duşuşygyny geçirdi. Oýun 0:0 hasabynda tamamlandy.


text:
Birleşen Ştatlaryň Yrakdaky baş serkerdesi ýerli güýçleriň geljek ýyl amerikan goşunlarynyň ýurtdan çykarylmagyna taýýar boljagyny, ýöne zerur bolsa Amerikanyň söweş hereketlerine dolanyp biljegini aýtdy.
General Reý Odirno CNN-de efire berlen interwýuda eger howpsuzlyk güýçleri bu işiň hötdesinden gelmeseler ýa-da syýasy agzalalyklar Yragyň howpsuzlyk güýçlerini bölse, Birleşen Ştatlaryň goşunlary özleriniň söweş rollaryna dolanyp biler diýdi.
Häzirki plana görä, 50 müň töweregi amerikan esgeri 2011-nji ýylyň ahyryna çenli Yrakda galyp, tälim hem kömek güýçleri hökmünde gulluk eder.


text:
"Salam lukman. Meniñ 2 aýlyk çagam bar. Çep göwsüm bilen emdirip bilemok, emdirsem tirse-tirse ýarylýar we emzik içine gidýär. Bu nämeden şeýle bolup biler? Ýöne göwsümde gatylyk ýok. Men çaga emdirýän döwrüm bejergi alyp bilerinmi?"
Saýtyň okyjysy.
Hormatly okyjy!
Göwüsleriň emzikleriniň ýarylmagy köp halatlarda çaganyň ony nädogry almasy (çaga emzigi onuň töweregi bilen agzyna almaly) we süýt mäzleriniň spirt saklaýjy serişdeler bilen işlenmegi netijesinde döreýär. Emzikleriň ýaryklary agyryly awuşamalary döredip, jaýryklar ýokançlyklar üçin "girelge gapysy" bolup biler. Bu ýagdaý bolsa süýt mäzleriniň sowuklama keselini (mastit) döredip bilýändir. Emzikleriň jaýrylmagy dörän wagty göwüsleri gezekleşdirip, çagany ýygy-ýygy, talaba görä emdirme maslahat berilýär. Şeýle edilende çaga gaty ajygyp ýetişmeýär we uzak emip, şikeslenen emziklere agram salmaýar.
Emzikdäki jaýryklaryň çalt bitmegi üçin iň peýdaly derman-ene süýdüniň özi bolup durýandyr. Emdireniňizden soň, süýdüňiziň birnäçe damjasyny göwüsleriňiziň ujuna çalyň we biraz açyk saklap, howada guradyň. Ene süýdi witaminlere, beloga baý, peýdaly tebigy gymmatlyk bolup durýandyr.
Ondan başga-da, emzikleriň jaýryklarynyň bitmegi üçin çaga emdirýän döwrüňiz lanolin ýagyny saklaýan Purelen serişdesini, pantenol saklaýan Bepanten ýagyny ulanmagy maslahat berip bolar. Şeýle-de, emzikdäki ýaralar bitýänçä, göwüsleriň ujuna ýukajyk, tor görnüşli silikondan edilen goraýjy serişdeleri goýup emdirme maslahat berilýär.
Hormat bilen, saýtyň lukmany.
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
Azerbaýjanyň SOKAR döwlet nebit kompaniýasy 2015-nji ýylda öz taslamalary üçin bir milliard dollar töweregi maýa goýumlaryny goýar. Bu barada SOKAR-yň ykdysady meseleler boýunça wise-prezidenti Süleýman Gasymow žurnalistlere habar berdi.
“Maýa goýumlary SOKAR-yň Azerbaýjanda amala aşyrylýan taslamalaryna gönükdiriler. Hususan-da, bu serişdeler täze ýataklarynda buraw işlerini geçirmäge, gaz turba geçirijilerini çekmäge, gazlaşdyrmak işlerini amala aşyrmaga... niýetlenilendir. Munuň özi kadaly derejede nebit we gaz çykarmagy dowam etdirmek maksady bilen edilýär” — diýip, Gasymow aýtdy.
Döwlet nebitgaz kompaniýasy ýurtda nebit önümlerini öndürýän ýeke-täk kompaniýa bolmagynda galýar (Garamagynda nebiti gaýtadan işleýän iki zawody bar). Şeýle hem Azerbaýjanda, Gruziýada, Ukrainada, Rumyniýada, Şweýsariýada ýangyç guýujy stansiýalary işleýär.
SOKAR “Petkin” iri türk nebithimiýa toplumynyň we Türkiýäniň beýleki antiwleriniň bilelikdäki eýesi bolup durýar. Şeýle hem kompaniýa häzirki wagtda Azerbaýjan gazyny Ýewropa ibermegiň çäklerinde iş alyp barýar. Şunuň bilen baglylykda “Şah deňiz” gaz ýatagyny peýdalanmagyň ikinji tapgyrynyň çäklerinde, Günortakawkaz gaz geçirijisini giňeltmek boýunça işler geçirilýär, Transanatoliý we Transadiatik gaz geçirijileriniň taslamalary işlenip taýýarlanylýar.


text:
ABŞ-nyň döwlet sekretary Jon Kerriniň Orsýetiň daşary işler ministri Sergeý Lawrow bilen geçirýän duşuşygynyň Siriýa we Ukrainadaky krizise gönükdiriljekdigi aýdyldy.
Kerri 24-nji martda Moskwada Lawrow bilen gepleşikleriniň öňýanynda eden çykyşynda Siriýada duşmançylygy bes etmek boýunça “gowşak” ýaraşygyň “käbir progres” döredendigini aýtdy.
Lawrow “halkara jemgyýetçiliginiň Ukrainadaky krizisiň durnuklanmagyna nähili kömek berip biljekdigi” barada maslahat etmek niýetiniň bardygyny belledi.
Kerri Orsýetiň prezidenti Wladimir Putin bilen duşuşar.
ABŞ-nyň döwlet sekretarynyň Orsýetiň ýolbaşçylary bilen gepleşikleriň dowamynda Siriýanyň prezidenti Başar al-Assady wezipesinden çetleşdirmek meselesini hem gozgamagyna garaşylýar. Şeýle-de Kerriniň Orsýeti gündogar Ukrainadaky orsýetçi separatistlere basyş etmäge çagyrmagyna garaşylýar.


text:
Çarşenbe güni Gazagystanyň Içeri işler ministrligi ýurduň günortasynda soňky wagt ýüz beren iki sany ganly wakanyň arasynda nähilidir bir baglanyşygyň bardygyny ret etdi.
Ministrligiň metbugat sekretary Nurdilda Oraz žurnalistleriň öňünde eden çykyşynda şu hepde “Ile-Alatau” atly jemgyýetçilik parkynda köpçülikleýin adam öldürilmeginiň we şu ýylyň maý aýynda günorta serhet ýakada serhetçileriň öldürilmeginiň arasynda hiç hili baglanyşygyň ýokdugyny öňe sürdi.
Şu hepdäniň başynda Gazagystanyň polisiýasy Almaty şäherinden günortada ýerleşýän “Ile-Alatau” atly jemgyýetçilik parkynda pyçaklanyp öldürilen 11 sany adamyň jesedini tapdy. Bu adamlardan bäşisiniň jesedi oda ýakylypdyr.
Bu jesetleriň ýerli tokaý sakçylarynyň ulanýan jaýlaryndan we olaryň töwereklerinden tapylandygy habar berilýär. Polisiýa bu waka boýunça derňew işlerini alyp barýar.
Wakanyň syrly taraplary
Gazagystanyň içeri işler ministri Kalmukambet Kasymow sişenbe güni žurnalistleriň öňünde eden çykyşynda tokaý sakçylarynyň ulanýan jaýlaryndan biriniň doly ýakylyp, weýran edilendigini aýtdy. Onuň aýtmagyna görä, beýleki bir jaýyň içindäki goşlara, hatda tüpeňlere we pullara-da el degrilmändir.
Ministrligiň metbugat sekretary öz çykyşynda bu waka boýunça alnyp barylýan derňewleriň nähili alamat beriji zatlaryň üstüni açandygy barada anyk maglumat bermekden saklandy.
Metbugat sekretarynyň aýtmagyna görä, polisiýa häzirki wagt baş tokaý sakçysy Panaýot Zaharopulonyň ogluny gözlemegini dowam etdirýär. Baş tokaý sakçysynyň oglunyň bu jenaýatçylygyň bolan wagty şol ýerde bolan bolmagynyň mümkindigi çaklanylýar.
Baş tokaý sakçysy Panaýot Zaharopulonyň jesedi-de öldürilen adamlaryň arasyndan tapyldy.
Iki aýda iki waka
Gazagystanyň günortasyndaky bu jemgyýetçilik parkyndaky ganly waka ýurduň günorta serhet ýakasyndaky tokaýda 14 sany serhetçi bilen bir tokaý sakçysynyň öldürilmegi bilen bagly wakadan iki aýa golaý wagt soň ýüz berdi.
Şol serhet postunda gulluk eden esgerlerden biri, rýadowoý Wladislaw Çelah birneme soňra diri tapylypdy. Ýurduň prokuraturasy ony şol 15 adamyň ölüminde günäli hasaplap tussag edipdi.
Şol wakadan birneme soňra Wladislaw Çelah özüniň organ işgärleri tarapyndan gynalyp, bu jenaýatçylygyň jogapkärçiligini öz üstüne almaga mejbur edilendigini öňe sürüpdi.


text:
Şu gün Bagdatda saýlaw uçastogynyň golaýynda bolan partlamada azyndan 14 adam heläk boldy. Olaryň hemmesiniň parahat ýaşaýjylardygy habar berilýär.
Azyndan 48 adamyň ýaralanandygy aýdylýar.
7-nji martda geçirilmeli parlament saýlawlaryna şol günüň özünde gatnaşyp bilmejek adamlar şu günden başlap wagtyndan öň seslerini berip bilýärler.
Saýlawlary gurnaýjylar wagtyndan öň 950 müňe golaý adamyň ses berjekdigini çaklaýarlar.
Häzirki ses berjekleriň köpüsi saýlaw güni howpsuzlygy üpjün etmeli polisiýanyň we beýleki hukuk goraýjy organlaryň gullukçylary diýlip, maglumatda aýdylýar.


text:
Adam hukuklaryny goraýjy “Amnesty International” guramasynyň döredilmeginiň 50 ýyllygyna gabatlap, Azerbaýjanyň awtoritar režimi bu gurama garaşylmadyk sowgat etdi.
Azerbaýjan gazetleriniň biriniň baş redaktory Eýnulla Fatullaýew özüniň tussaglykdan azatlyga goýberilmegini hut täsin hem ajaýyp sowgat hökmünde häsiýetlendirdi. Ol: “Men entegem bu ýagdaýa akyl ýetirjek bolýaryn. Bu meniň üçin täsin ajaýyplyk. Men munuň beýle boljagyny göz öňüne hem getirip bilmeýärdim. Bu meniň üçin juda garaşylmadyk sowgat boldy” diýdi.
Azerbaýjanyň awtoritar prezidenti Ylham Alyýew 26-njy maýda Fatullaýew bilen birlikde başga-da 89 tussagy azatlyga goýberdi.
Azerbaýjanyň Pariždäki ilçihanasynyň öňünde žurnalist Fatullaýewiň goýberilmegine çagyryş edilip, protest geçirilýär, 2011-nji ýylyň 20-nji apreli.
“Amnesty International” guramasy gözenegiň aňyrsynda dört ýyly geçiren Fatullaýewi “wyždan ýesiri” diýip yglan edipdi. Britan žurnalistleriniň bir topary bilen birlikde “Amnesty International” şondan gün öň, ýagny 24-nji maýda, Fatullaýewi boşatmaga çagyrypdy.
Fatullaýew tussaglykdan goýberilenden iki sagat soň, Azatlyk Radiosynyň Azeri gullugyna beren interwýusynda “Amnesty International” guramasyna özüniň azatlyga çykarylmagy ugrunda eden tagallalary üçin minnetdardygyny aýtdy.
“Ebetde, halkara jemgyýetçiliginiň tagallalary maňa diýseň uly hemaýat berdi. Ilki bilen men “Amnesty International” guramasyna minnetdarlygymy bildiresim gelýär. Sebäbi soňky dört ýylyň dowamynda bu gurama meniň azatlyga çykarylmagym ugrunda özüniň kyn missiýasyny dowam etdi” diýip, Fatullaýew nygtady.
“Unudylan tussaglar”
“Amnesty International” guramasy 1961-nji ýylda britan kanunçykaryjysy Peter Benensonyň “Unudylan tussaglar” atly makalasyndan soň esaslandyrylypdy. Benenson bu makalasyny Portugaliýada, şol wagtky diktator Antonio de Oliweira Salazaryň döwründe, azatlyk ugrunda göreşen iki sany studente duýgudaşlyk edip ýazypdy. Benensonyň “Unudylan tussaglar” makalasynyň çap edilmegi şol ýyl “Amnesty International” guramasynyň döredilmegine sebäp bolupdy.
“Amnesty International” guramasy ilkibaşda diňe özüniň Londondaky edarasynda, ýalňyz onlarça meýletinçiler bilen öz işine başlapdy. Şondan bäri “Amnesty International” dünýäniň 150 ýurdunda üç milliona golaý tarapdarlary bilen adam hukuklary boýunça ýer togalagyndaky iň uly guramalaryň birine öwrüldi.
Häzir “Amnesty International” guramasynyň dünýäniň 68 ýurdunda, şol sanda Urugwaý we Özbegistan ýaly ýurtlarda hem öz býurolary bar. Guramanyň ýyllyk býujeti 200 million dollara golaý. Bu pullaryň aglabasy şahsy donorlardan gelýär.
“Amnesty International” guramasynyň meşhur nyşany, ýagny ýanyp duran şemiň daşyna oralan tikenli sim, “Tümlüge igenmegiň ýerine, bir yşygy ýakmagyň nepi has täsirlidir” diýen paýhasdan ugur alyp döredilen. Bu nyşan guramanyň adam hukuklarynyň bozulmalaryna ýagtylyk salmak missiýasyny hem mälim edýär.
1977-nji ýylda “Amnesty International” guramasyna Parahatçylyk boýunça Nobel baýragy berildi.
“Amnesty International” Balkan welaýatynda ýaşaýan türkmen aktiwisti Gurbandurdy Durdygulyýewiň haklaryny goramaga hem gatnaşypdy. Durdygulyýew 2004-nji ýylda asuda syýasy protesti geçirmek üçin eden haýyşy sebäpli zor bilen ruhy hassahana ýerleşdirilipdi. Ol 2006-njy ýylda azatlyga goýberildi.


text:
Hytaýda otly çaknyşygynda bir adam öldi, başga-da 52-si ýaralandy. Bu barada Hytaýyň döwlet metbugaty habar berýär.
Çarşenbe güni agşam Sinhaý-Tibet demir ýol liniýasynda bolan bu wakada ýolagçysyz otly ýalňyş ugra gidip, Gündogar Golmund otly duralgasynda beýleki bir otly bilen çaknyşýar.
Tibet awtonomiýasynyň regionyna tarap 2 müň kilometre golaý uzap gidýän bu demir ýol liniýasy dünýäniň iň beýikde ýerleşýän demir ýol ulgamlarynyň biridir we ol syýahatçylaryň arasynda uly meşhurlyga eýedir.
Şeýle-de Hytaýyň günortasynda beýleki ýolagçy otlusynyň ýük maşyny bilen çaknyşmagy netijesinde otlynyň sürüjisi öldi we başga-da 10 adam ýaralandy. Bu waka Heýlunszýan welaýatynyň Szýanusy şäherindäki demir ýol geçelgesinde bolup geçdi.
2011-nji ýylyň iýul aýynda Hytaýyň günortasynda ýokary tizlikdäki demir ýolda iki otlynyň çaknyşmagy netijesinde 40 adamyň ölüp, başga-da 177-siniň ýaralanandygyna garamazdan Hytaýyň demir ýol ulgamy gowy abraýa eýedir.


text:
Mähriban halkym!
Eziz watandaşlar!
Sizi medeniýetleriň özara baýlaşmagyna hem-de dostluk gatnaşyklarynyň pugtalandyrylmagyna ýardam edýän mukaddes Oraza baýramy bilen tüýs ýürekden gutlaýaryn!
Müňýyllyklardan gözbaş alyp gaýdýan mukaddes Oraza baýramy şükranalygy, ruhy päkligi, dostlugy, belent adamkärçiligi rowaçlandyrýar. Halkymyzyň ruhy dünýäsiniň we medeniýetiniň kemala gelmeginde bu gadymy baýramyň möhüm orny bardyr. Haýyr-sahawatlylygy dabaralandyrýan Oraza aýynyň her bir gününde halkymyz dini däp-dessurlaryny berjaý edip, ruhy we beden tämizligine, ahlak arassalygyna aýratyn üns berip, ýagşy dileg we arzuwlar bilen bu baýramy garşy alýar. Oraza baýramynyň ýurdumyzyň jemgyýetçilik durmuşynda aýratyn orun eýelemegi, kalplarymyzyň tämizlenýän hem-de köňüllerimiziň nur bilen doldurylýan Oraza aýyna, sahawatly Gadyr gijesine aýratyn hormat-sarpa goýulmagy biziň jemgyýetimiziň ynsanperwerligiň belent däpleri esasynda kämilleşmegine döwlet derejesinde aýratyn ähmiýet berýändigimize şaýatlyk edýär.
Berkarar döwletimiziň bagtyýarlyk döwründe Oraza baýramy milli däp-dessurlarymyza, gadymy adatlarymyza laýyklykda giňden bellenilýär. Bu baýram gününde ak mermerli paýtagtymyzda, eziz Diýarymyzyň ähli şäherdir obalarynda halkymyzy has-da jebisleşdirýän, bagtyýar nesillerimizde ynsanperwerlik we watansöýüjilik duýgularyny terbiýeleýän baý mazmunly baýramçylyk çäreleri geçirilýär.
Mähriban halkym!
Eziz Watanymyzyň dünýädäki abraýynyň has-da ýokarlanýan, milli medeniýetimiziň, maddy we ruhy gymmatlyklarymyzyň halkara derejesinde giňden dabaralanýan Bitaraplyk we parahatçylyk ýylynda sahawata baý Oraza aýynda biz Mary we Lebap welaýatlarynda ykdysady, medeni-durmuş maksatly desgalary dabaraly açyp, ulanmaga berdik. Medeniýet hepdeliginiň çäklerinde, dünýä medeniýetini ösdürmäge düýpli goşant goşan ata-babalarymyzyň asylly ýörelgelerini mynasyp dowam etdirmek, nesilleriň we döwürleriň sazlaşykly arabaglanyşygyny üpjün etmek maksady bilen, gadymy Jeýhun derýasynyň kenarynda ýerleşen Türkmenabat şäherinde häzirki döwrüň talaplaryna we milli binagärlik däplerine laýyk gelýän täze metjidiň düýbüni tutduk. Munuň özi dünýä medeniýetiniň möhüm düzüm bölegine öwrülen ruhy gymmatlyklarymyza, dogruçyllygy, päkligi, bitewüligi dabaralandyrýan däp-dessurlarymyza bolan çuňňur hormatymyzyň aýdyň nyşanydyr. Müňýyllyklaryň dowamynda pederlerimiziň durmuş tejribesi esasynda kemala gelen milli ýörelgelerimize ygrarlydygymyzyň subutnamasydyr.
Mähriban halkymyzyň asyrlaryň dowamynda toplan we döreden ruhy hem-de maddy gymmatlyklary, durmuş gatnaşyklaryny düzgünleşdirýän ýörelgeleri, asylly maşgala däpleri, ululara hormat goýmak, ata-enäni sylamak, myhmansöýerlik, lebzihalallyk, adalatly bolmak ýaly ýörelgeler milli terbiýäniň esasyny düzýär. Şu nukdaýnazardan, Bitarap Watanymyzyň çalt depginler bilen ösýän ýurtlaryň hataryna goşulýan taryhy eýýamynda - Berkarar döwletimiziň bagtyýarlyk döwründe döwrebap ylymlara we bilimlere daýanyp, halkymyzyň gadymdan gelýän milli däpleriniň hem-de umumyadamzat gymmatlyklarynyň esasynda bu ugurda ýaş nesillere bilim-terbiýe bermek boýunça alnyp barylýan işler has-da kämilleşdirilýär.
Watansöýüjiligi, gaýduwsyzlygy, paýhaslylygy nusga edinen, halallyga, päklige, dogruçyllyga eýerýän halkymyzyň baý hem-de gadymy mirasy bütin adamzadyň baýlygydyr. Halkymyz hoşniýetlilige ýugrulan ynsanperwer ýörelgelere, dostlukly gatnaşyklara ähli döwürlerde hem uly orun beripdir.
Türkmenistan özüniň halkara dostlukly hyzmatdaşlyk syýasatyny yzygiderli durmuşa geçirýär, ählumumy parahatçylygy, abadançylygy we durnukly durmuş-ykdysady ösüşi üpjün etmegiň bähbidine dünýä döwletleri bilen gatnaşyklary yzygiderli giňeldýär. Jemgyýetimiziň ruhy-ahlak taýdan sagdyn ösüşini, milletimiziň kämilligini üpjün etmek, adamzadyň in gymmatly däplerini nesilden-nesle geçirmek we dabaralandyrmak, parahatçylygy we dostlugy pugtalandyrmak biziň öňümizde durýan esasy wezipeleriň biridir.
Mähriban halkym!
Eziz watandaşlar!
Sizi adamzadyň ýokary medeni, ruhy we ahlak gymmatlyklaryny dabaralandyrýan we baý mazmuna eýe bolan mukaddes Oraza baýramy bilen ýene-de bir gezek tüýs ýürekden gutlaýaryn!
Goý, mübärek Oraza aýynyň sahawatly günlerinde hem-de Gadyr gijesinde amal eden ybadatlaryňyz, beren agzaçar sadakalaryňyz, merdana halkymyzyň agzybirligi we abadançylygy, dünýäde abraýy barha belende galýan Garaşsyz, Bitarap Watanymyzyň asudalygy hem-de rowaçlygy üçin eden doga-dilegleriňiz kabul bolsun!
Siziň ähliňize berk jan saglyk, uzak ömür, egsilmez bagt, alyp barýan işleriňizde uly üstünlikleri arzuw edýärin!
Türkmenistanyň Prezidenti Gurbanguly Berdimuhamedow


text:
Müsüriň öňki prezidenti Hosni Mubarek Kairde geçirilen sud prosesinde özüne ýöňkelýän hemme aýyplamalary ret etdi. Ol korrupsiýada we fewral gozgalaňynda protestçileri öldürmäge buýruk bermekde aýyplanýar.
83 ýaşly Mubarek suduň zalyna keselhana koýkasynda getirilip, gözenegiň içinde ýerleşdirildi. Ol juda ýarawsyz we ysgynsyz görünýärdi: “Men maňa ýöňkelýän aýyplamalary dolulygyna ret edýärin” diýip, Mubarek sud prosesiniň dowamynda aýtdy.
Mubarek we onuň ozalky režiminiň howpsuzlyk boýunça ýokary derejeli resmileri ýanwar we fewral gozgalaňynda 850 töweregi demonstranty öldürmäge buýruk berenlikde aýyplanýarlar. Bu protestleriň netijesinde Mubaregiň 30 ýyl töweregi dowam eden häkimiýeti tamamlanyp, ol wezipesinden çetleşdirilipdi.
Beýleki aýyplanýanlaryň arasynda Mubaregiň ozalky içeri işler ministri Habib el-Adli we öňki ýokary derejeli polisiýa ofiserleriniň altysy hem bar. Bularyň ählisi özlerine bildirilýän aýyplamalary inkär etdiler. Eger olaryň günäsi subut edilse, onda olara ölüm jezasynyň berilmegi hem mümkin.
Şol bir wagtyň özünde Mubarege we onuň iki sany ogly - Gamal bilen Alaa hem korrupsiýa boýunça-da aýyplamalar bildirildi. Olar bu aýyplamalary-da ret etdiler.
Çarşenbe güni geçirilen sud prosesine Mubarek Gyzyl deňziň boýundaky keselhanadan uçar bilen getirldi. Ol aprel aýyndan bäri, saglyk ýagdaýy sebäpli Gyzyl deňziň boýundaky Şarm el-Şeýh kurortyndaky syrkawhanada saklanýardy.
Sud diňlenişigi Kairiň Polisiýa Akademiýasynda geçirildi. Ozalky ady “Mubarek Polisiýa Akademiýasy” bolan bu ýerdäki sud prosesi telewideniýe arkaly göni efirde görkezildi.
Mubaregiň ogullary Alaa (sagda) we Gamal suduň zalynda, Kair, 3-nji awgust.
Protestçiler Mubaregiň suduň zalyna getirilişini görmek üçin Akademiýanyň daşynda ýygnandylar. Şol bir wagtyň özünde Mubaregi goldaýanlar hem binanyň töwereginde toplandylar. Netijede iki tarapyň arasynda çaknyşyk ýüze çykdy. Howpsuzlyk güýçleriniň bar bolmagyna garamazdan, bu ýerde iki tarap birek-birege daş zyňyp, hüjüm etdiler.
Şu ýylyň başynda arap dünýäsinde başlanan gozgalaňlardan bäri Mubarek suduň zalynda peýda bolan ilkinji arap lideridir.
Ozal “Arap baharynyň” netijesinde häkimiýetden çetleşdirilen ilkinji arap lideri, Tunisiň öňki prezidenti Zin el-Abidine Ben Alä garşy gaýybana sud diňlenişigi geçirlip, ol 16 ýyl türme tussaglygyna höküm edilipdi.
Mubarek Müsüriň topragynda öljekdigini aýtdy.


text:
Ýemen Birleşen Ştatlarda doglan radikal ruhany Awlakä garşy gaýybana sud seljerişligini açdy. Waşington ony terror hüjümlerindäki roly sebäpli diri ýa-da öli ele salmak isleýär.
“Al-Kaýdanyň” Arap ýarym adasyndaky şahasynyň baştutanlarynyň biri diýip bilinýän ruhany ýemen daglyklarynda, öz tiredeşleriniň goragy astynda gizlenip ýaşaýandyr öýdülýär.
Awlakä garşy sud seljerişliginiň başlanýandygy 1-nji noýabrda yglan edildi.
Suduň sişenbe güni, Sanaadaky sud otagynda bolan ilkinji diňlenişiginde prokuror Awlakini daşary ýurtlulary öldürmäge meçew bermekde aýyplady, emma “Al-Kaýda” bilen göni baglanyşykda aýyplamady.


text:
Soňky döwürde Ukraina sebäpli Günbatar bilen rus prezidenti oňuşmaýanam bolsa, Wladimir Wladimirowiç Putiniň öz ýurdunyň içindäki abraýy barha arşa galýar.
Rus prezidenti Wladimir Putin ýurduň içinde öz abraýynyň galmagyndan diýseň hoşal.
Sosiologlar bu “arşa galýan abraýyň” düýp sebäbi Orsýetiň ukrain meselesi boýunça alyp barýan syýasaty bilen baglydyr diýip düşündirýärler.
Orsýetiň garaşsyz “Lewada” merkeziniň başlygy Lew Gudkow bu mesele boýunça şeýle diýýär: “Ukraina garşy zabun kampaniýa badalga berildi. Häkimiýetler öz çykyşlarynda Ukraina garşy ýowuz daradylar. Olar muny ‘faşizme garşy göreş’ diýip häsiýetlendirdiler. Häkimiýetler öz çykyşlarynda halky milli bütewülige we jebislige çagyrdylar”.
'Täze faşizme’ garşy göreş
Günbatar Orsýetiň Ukrainadaky separatistleri goldamagyna we onuň Krymy kabul ederliksiz ýagdaýda basyp almagyna gazaply darasa-da, Moskwa bu meselede öz alyp barýan işlerini, hamana, ‘Neonasizm, ýagny täze faşizm’ howpuna garşy göreş diýip atlandyrýar.
“Lewada” merkeziniň geçen hepde çap eden pikir-soralyşygynda ors halkynyň ‘83 göterimi älemi haýran edip’, öz prezidentleriniň pozisiýasyny goldaýarlar.
2008-nji ýylda Putin Günorta Osetiýadaky orsýetparaz tolgunyşygy peýdalanyp, Gürjüstana garşy söweş yglan edeninde, ony halkyň 87 göterimi goldapdy.
Orsýet haçan-da harby meseleler boýunça çykgynsyz ýagdaýda galanynda, Putin abraýa eýe bolup başlaýar. Bu ýagdaý indi tötänlik däl. Onuň baştutanlygynda amala aşyrylan üç konfliktiň üçüsinde-de, ýagny Çeçenistan, Gürjüstan we häzirki wagtda Ukrainada bolup geçýän çaknyşyklaryň üçüsinde-de Putin halkyň “milli buýsanç” duýgusyna meçew berip, adamlary öjükdirýär we ‘Günbatar bize düşünenok’ diýen düşünjäni öz halkynyň aňyna ornaşdyrýar.
Ýowuzlyk bilen utgaşýan meşhurlyk
Lew Gudkow: “Haçan-da harby çäreler ýowuz, watansöýüjilikli we söweşjeň ritorika bilen utgaşanda, Putiniň abraýy arşa galýar. Üns berseňiz, halkyň Putine bolan oňyn garaýşy ikinji çeçen söweşinde we Moskwada bolan bomba partlamasynda has-da üýtgäpdi. Soňky iki aýyň dowamynda bolup geçen wakalardan soň halkyň agramly bölegi Putiniň tarapynda”.
Orsýetiň döwlet eýeçiligindäki pikir soralyşyk agentligi bolan WTSiOM-yň aprel aýynda aýratynlykda geçiren iki sany pikir soraşygynyň netijesine görä, halkyň 82 göterimi Orsýetiň halkara meselelerde has işjeňdigini aýdýar. Mundan alty ýyl ozal geçirilen pikir soralyşykda halkyň 58 göterimi şeýle pikir edýärdi.
Halkyň dörtden bir bölegi ‘Orsýet halkara meselerlerinde örän ähmiýetli rol oýnaýar’ diýýän bolsa, halkyň ýarysy öz ýurdunyň halkara jemgyýetçiliginde ‘ähmiýetli roly bar’ diýýär.
Soňky wagtlarda Orsýete garşy girizilen halkara derejesindäki sanksiýalaryň bu ýurda edýän zyýanly täsiri güýçlenýän hem bolsa, Putiniň Ukraina boýunça alyp barýan syýasaty onuň halk arasyndaky abraýyna şikes ýetirenok.
Geçen güýzde, entek Kiýewdäki krizis başlamanka, Putiniň halk arasyndaky abraýy örän jedellidi.
Lewada merkeziniň 2013-nji ýylyň sentýabr aýynda ‘Putiniň halk arasyndaky meşhurlygy’ bilen gyzyklanyp geçiren pikir soralyşygynda rus halkynyň ýarpysyndan hem az bölegi oňa pozitiw baha berýärdi.
Hatda fewral aýynda Soçide geçirilen 51 milliard dollarlyk Gyşky olimpiýa oýunlary hem onuň abraýyna bary-ýogy 3-4 göterim täsir edipdi.
Gudkow şonda “Indi ýagdaýy tersine öwrüp bolmaz” diýip, ýalňyş çak edendigini boýun alýar.
Putiniň "ussatlygy"
Elbetde, Kiýewde Ukrain krizisine ýol açan Maýdan protestlerini Putin gurnamady. Ýöne Orsýetde çap edilýän “Wedomosti” gazetiniň habarçysy Maksim Trudolýubow “Putin ýagdaýdan üstünlikli baş alyp çykdy we bu çykgynsyz ýagdaýy öz peýdasyna ulandy” diýýär.
Gündogar Ukrainada ýagdaýlar ýuwaş-ýuwaşdan haos, bulagaýçylyk we gandöküşiklik bilen utgaşyp barýar. Ýöne synçylaryň aýtmagyna görä, rus prezidenti ot bilen oýun edýär.
Trudolýubowyň aýtmagyna görä, hususan-da Krymyň basylyp alynmagy soňlugy bilen Kremle garşy nägileliklere ýol açar.
Ol bu mesele boýunça şeýle diýýär: “Soňky aýlarda badalga berlen syýasy proses indi gözegçilikden çykdy. Ukraindaky çaknyşyklary hökman gözegçilikde saklap bolar, ýagdaýy buýruk bilen köşeşdirip ýa-da buýruk bilen gyzyşdyryp bolar diýip pikir edýän adam ýok. [Sebäbi ilkibaşdan] bu örän täsirli, ýöne şol bir wagtyň özünde-de aşa töwekgelçilikli göçümdi”.


text:
Şwesiýada ýaşaýan türkmen şahyry Şiraly Nurmyradyň goşgulary.
Birniň kelle döwüp ýasan pyçagyn
Başga biri göterip ýör ýeňinde.
Biri tüpeň ýasan gijeler ýatman,
Indi dünýäň ýüzi gozýaş bilen gan.
"Men seni söýýärin!" – kim bilýä haçan
Haýsy bir göçgünliň agzyndan gaçan?
Bir ädim – söýgüden ýigrenje çenli!
Kim görüpdir kimiň ilki geçenni?
Biri öýlenipdir ilkinji gezek –
Henizem belli däl – kim kime gerek.
"Diňe sen!" diýp biri dyza çöküpdir,
Şeýdip biwepalyk ýüze çykypdyr.
Kasam oýlap tapan bir päliýaman,
Şondan soň, elbetde, döräpdir ýalan.
Dünýe malyn ýygnan bir köpeýogly,
Şeýdibem döräpdir ilkinji ogry…
Belli däl adamyň gowakdan çykyp,
Haçan öz gününi özi bulany.
...Ynsana iň uly ýamanlyk edip,
Kim tapdyka pul diýilýän belany?
***
Soýgi bir myhman däl dyz epip geçýän,
Duýgy içden çykar, gelmez daşardan.
Hiç haçan öwünme "Men söýýän" diýip,
"Men söýulýän" diýip öwün başarsaň.
Bagtyň çüwse telpegiňi göge zyň,
Ur döşüňe deprek çalan şekilli.
Guwdurama ýetdim diýip arzuwa,
Agyr ýüki egniň bilen çek indi!
Indi gezäýmersiň sykylyk atyp,
Göterersin garamatyn maşgalaň.
Unutmaly borsuň jalaý geçmişi,
Galan ömrüň bal tagamy başga-la!
Saklan ykbal bilen oýun etmeden,
Bir saçaksyň, bir gujaksyň – unutma.
Ýalandan aglama, ýalandan gülme,
Ýere bak, tumşugyň asmana tutma.
Göter göwnün gara gözli geliniň,
Başarsaň aglatma, başarsaň güldür.
Gije-gündiz ýola bakan gözlerden
Ýaş döküljek bolsa – özüňi öldür.
Söýgi bir myhman däl dyz epip geçýän,
Ol ömürlik bezemeli törüňi…
Ýogsam ir dökülen gözýaşy bilen
Kimse ezer dik oturan görüni?


text:
Kremliň metbugat-wekili Damaskyň ýüz tutan ýagdaýynda Orsýetiň Siriýa öz harbylaryny ibermek meselesine seretjekdigini aýtdy.
18-nji sentýabrda Orsýetiň habar agentlikleri tarapyndan tsitirlenen Dmitriý Peskow şeýle ýüzlenme edilen ýagdaýynda onuň “maslahat ediljekdigini we serediljekdigini” aýtdy, emma bu meseläniň entek diňe çaklama derejesinde galýandygyny belledi.
Orsýetiň Siriýada öz harby täsirini barha artdyrýandygy bilen bagly aladalanmalaryň güýçlenýän wagtynda Moskwa 17-nji sentýabrda ABŞ-ny we onuň ýaranlaryny “Yslam döwleti” ekstremist toparyna garşy söweşlere Siriýanyň hökümetini partnýor hökmünde çekmäge çagyrdy.
17-nji sentýabrda Siriýanyň daşary işler ministri Walid al-Moallem Orsýetiň ýaragly güýçleriniň Siriýada söweşýändigi baradaky habarlary ret etdi, emma Siriýanyň zerur bolanda Orsýetden kömek soramakdan çekinmejegini aýtdy.


text:
“Balkan” şu möwsümiň netijeliliginiň rekordyny goýdy. Topar Balkanabatdaky 13-nji tapgyryň jemleýji duşuşygynda 8:0 hasabynda “Daşoguzy” ýeňip, Türkmenistanyň çempionaty — 2015-de iň uly hasaply ýeňşini gazandy.
14-nji minutda güýçli urgusy bilen hasaby açan Serdaraly Ataýew derbi-dagynyň başyny başlady. Ol 37-nji minutda öz topary üçin 11 metrlik urgyny-da gazandy. Ony Myrat Ýagşyýew dürs ýerine ýetirdi. Aradan 3 minut geçip-geçmän, “Balkanyň” iň netijeli hüjümçisi hasaby 3:0-a çykardy.
Arakesmeden soň pökgini 14 metr çemesi aralykdan derwezä gönükdiren Serdaraly Ataýew möwsümde ilkinji gezek bir oýunda iki pökgi geçirdi. Myrat Ýagşyýew bolsa şu oýunda 3-nji gezek tapawutlanyp, 17 pökgi bilen çempionatyň netijeli hüjümçileriniň arasynda öňdäki orna geçdi.
63-nji minutda M. Ýagşyýew Amir Gurbanynyň “Daşoguzuň” derwezesine 6-njy pökgini geçirmegine ýardam etdi. Soňra ýer eýelerinden ikinji ýarymda oýna giren Nurtagan Mämmedalyýew tapawutlandy. Gutarnykly hasaby bolsa duşuşygyň tamamlanmagyna 2 minut galanda Begenç Annagurbanow goýdy.
Myhmanlaryň derwezesinden jogapsyz 8 pökgi geçirip, “Balkan” birinji aýlawda şol “Daşoguz” bilen bolan oýundaky netijeliliginiň rekordyny täzeledi. 4-nji tapgyryň şol duşuşygynda balkanlylar Daşoguz welaýatynyň merkezinde garşydaşyň derwezesine jogapsyz 6 gol geçiripdiler.
“Ahalyň” hem 1-nji tapgyrda öz meýdanynda Marynyň “Eenergetigi” 6:0 hasabynda ýeňendigini bellemek gerek.
29-njy maýda “Hazyna” — “Şagadam” we “Ahal” — “Merw” duşuşyklary bilen başlanjak 14-nji tapgyryň öňüsyrasynda “Balkan” öňde barýan “Altyn asyrdan” 2 utuk yza galýar. Diýmek, çempionlyk ugrundaky göreş ýiti häsiýete eýe bolýar.
Maglumat toplamagy halaýanlara duşuşygyň sanlaryny we delillerini hödürleýäris.
“Balkan” – “Daşoguz” – 8:0 (3:0)
24-nji maý. Balkanabat. “Sport toplumy”. 1 000 tomaşaçy.
Pökgüleri geçirenler: Serdaraly Ataýew 14, 52, Myrat Ýagşyýew 37 (11 metrlik urgudan), 40, 57, Amir Gurbani 63, Nurtagan Mämmedalyýew 83, Begenç Annagurbanow 87.
Duýduryş alanlar: Ýagşymyrat Annamyradow 62 – Meýlis Seýidow 17, Umytjan Kerimow 36, Hudaýguly Satyýew 53.
Emin: Begenç Allaberdiýew.
Gözegçi emin: Geldi Öwezow.
13-nji tapgyrdan soň toparlaryň ýerleşiş tertibi
Iň köp pökgi geçirenler:
Myrat Ýagşyýew ("Balkan") – 17 pökgi (2 – 11 metrlik urgudan).
Süleýman Muhadow ("Altyn asyr") – 13.
Hemra Amanmämmedow ("Şagadam") – 11 (5).


text:
Günorta Koreýanyň Goranmak ministrligi Rim papasy Fransiskiň Seula taryhy sapar eden wagtynda Demirgazyk Koreýanyň ýakyn aralyga niýetlenen üç raketany deňze atandygyny aýtdy.
Ministrligiň resmisiniň 14-nji awgustda aýtmagyna görä, Demirgazyk Koreýanyň Ýapon deňzine raketa atmagy bilen bagly waka prezident Park Geun-hyenyň papany Seulda garşy almagynyň bir sagat öňüsyrasynda bolupdyr.
Rim papasy Seula 25 ýylyň dowamynda ilkinji gezek sapar edýär. Günorta Koreýanyň ilatynyň 10% katolik hristianlar.
Hytaý Rim papasynyň uçarynyň öz howa giňişliginden geçmegine rugsat berdi. Pekin 1949-njy ýylda kommunistler häkimiýet başyna geçeli bäri Watikan bilen gatnaşyk saklamaýar.


text:
Türkiýe “žurnalistleri türmä basmak boýunça” ilkinji orunda dur diýip, Žurnalistleri goramak boýunça komitetiň (CPJ) duşenbe güni ýaýradan hasabatynda nygtalýar.
Hasabat şu ýylyň 1-nji awgustyna çenli ýagdaýlary öz içine alyp, onda häzir Türkiýäniň türmelerinde 76 žurnalistiň saklanýandygy bellenilýär. Guramanyň belleýşi ýaly tussaglykdaky žurnalistleriň 70%-i kürt.
Žurnalistleri goramak boýunça komitet Türkiýäniň 2007-nji ýylda kabul eden Internet baradaky kanunyny hem tankytlaýar. Gurama kanunyň üsti bilen oppozisiýa we Kürt web sahypalarynyň petiklenip bilinýändigini belleýär.


text:
Resmiler Pakistanyň günorta-günbatarynda ýerleşýän sopy öwlüýäsinde bolan bomba partlamasynda azyndan 50 adamyň ölüp, 100-den gowrak adamyň ýaraly bolandygyny aýdýarlar.
Bu ganly hüjümiň jogapkärçiligini «Yslam döwleti» ekstremist topary öz boýnuna aldy.
Pakistanyň Bulujystan regionynyň içeri işler ministri Mir Sarfaraz Ahmed Bugti 12-nji noýabrda žurnalistlere bu partlamanyň Şa Nurany öwlüýäsinde, Karaçi şäherinden 100 km çemesi demirgazykda bolandygyny aýtdy.
Ýaraly bolanlaryň köpüsi Karaçiniň hassahanalaryna alnyp gidildi.
YD topary özüniň «Amak» habar gullugy arkaly ýaýradan beýanatynda bu hüjümi özüne eýerijileriň amala aşyrandygyny aýtdy.


text:
Hindistanyň Goa ştatynda gurulýan bina çökende azyndan 13 işçi ölüp, ondan gowrak adam hem harabanyň aşagynda galdy.
Bu waka kenar ýakasyndaky Kanakona obasynda, welaýat paýtagty Panajiniň 60 km çemesi uzaklygynda boldy.
Ýerli polisiýa şenbe güni bolan hadysada ýaralanan 20 çemesi işçiniň hassahana ýerleşdirilendigini aýtdy. Ondan gowrak adamyň tapylmaýandygy aýdylýar. Häkimiýetler ölenleriň sanynyň köpelmeginden howatyr edýärler.
Ýaşaýyş binasynyň gurluşygy öýlänler, ol ýerde 50 çemesi işçiniň işleýän wagty çökdi.
Halas edijiler kranlary, buldozerleri ulanyp, el güýji bilen aşakda galan işçileri halas etmäge çalyşýarlar.


text:
Ýekşenbe güni irden habar agentlikleri Liwanyň paýtagty Beýrutda “Hizbulla” toparynyň kontrollygyndaky bir kwartala iki sany raketa okunyň atylandygyny habar berdiler.
Maglumata görä, bu raketa hüjüminde azyndan dört adam ýaralanypdyr. Ýöne Beýrutyň bu kwartalyna atylan raketalaryň kim tarapyndan atylandygy barada häzirlikçe anyk maglumat alynmady.
Bu wakadan bir gün öň Liwanyň “Hizbulla” toparynyň lideri Hassan Nasrullah öz toparynyň söweşijileriniň Siriýadaky oppozision söweşijilere garşy söweşmekde Siriýanyň prezidenti Başar al-Assadyň goşunlaryna ýardam berýändigi barada resmi beýanat etdi.


text:
Türkmenistanyň Mejlisiniň başlygy Akja Nurberdiýewa düýn prezident Berdimuhamedowyň tabşyrygy esasynda Çehiýa respublikasynyň adatdan daşary we doly ygtyýarly ilçisi Robert Kopeskiniň ynanç hatyny kabul etdi.
Parlamentiň başlygy myhmany ýokary diplomatik işe bellenmegi bilen gutlap, oňa iki ýurduň arasyndaky dostluk gatnaşyklaryny mundan beýläk hem ösdürmekde üstünlik arzuw etdi.
Türkmen döwlet habarlary çeh ilçisiniň ýurduň daşary işler ministrliginde, energetika we senagat ministrliginde, nebit-gaz senagaty we mineral resurslary ministrliginde hem kabul edilendigini ýazýar.


text:
Müsürde şu gün saýlawlaryň ikinji tapgyrynyň ikinji güni dowam edýär.
Fewral aýynda Müsüriň ozalky prezidenti Hosni Mubarek agdarylanyndan soň, bu ýurtda ilkinji demokratik saýlawlar hasaplanýar. Bu saýlawlarda 52 ýere şahsy kandidatlar dalaş edilýärler. Olar 498 orunlyk parlamentiň aşaky palatasynyň üçden bir bölegini eýelärler.
Saýlawlaryň ýene iki tapgyry geçirilip, olar ýanwar aýynda tamamlanar.
Geçen hepdede geçirilen saýlawlaryň birinji tapgyrynda sesleriň aglabasyny “Musulman doganlygy” syýasy topar gazandy, ondan soň sesleriň möçberi boýunça “Yslamçy salafiler” durýar.


text:
Türkiýäniň esasy oppozision gazetiniň tussaglykdaky iki türk žurnalisti azatlyga goýberildi. Žurnalistler Türkiýäniň Ýokary sudy olaryň tussag edilmeginiň hukuklary bozýandygy barada karar çykarandan birnäçe sagat soň boşadyldy.
Geçen ýylyň noýabr aýynda “Jumhuriýet” (Cumhuriyet) gazetiniň baş redaktory Jan Dündaryň we onuň Ankaradaky býurosynyň başlygy Erdem Gülüň tussag edilmegi halkara derejesinde ýazgarylyp, prezident Rejep Taýýyp Erdoganyň dolandyryjylygyndaky Türkiýede metbugat azatlygynyň ýagdaýy barada aladalanmalaryň gaýtadan döremegine sebäp bolupdy.
Iki žurnalist döwlet aňtaw gullugynyň Siriýa ýarag ugratmaga ýardam edýändigi ýaly bolup görünýän wideo çap edilenden soň tussag edildi.
Geçen ýylyň maý aýynda “Jumhuriýet” gazeti 2014-nji ýylda ýurduň aňtaw gullugynyň resmileriniň Siriýa ýarag geçirýändigini aýdyp, suratlary, wideo ýazgylary we raportlary çap edipdi.


text:
Şu gün Türkiýäniň Daşary işler ministrligi Siriýanyň prezidenti Başar al-Assadyň režimini bu ýurdy “gana boýanlykda” aýyplap, ýörite beýannama ýaýratdy.
Beýannamada, hususan-da, Başar al-Assadyň režiminiň parahat ýaşaýjylara garşy yzygiderli ýarag ulanylyp gelinýändigi aýdylyp, bu ýagdaý berk ýazgarylypdyr.
Çarşenbe güni düýbi Britaniýada ýerleşýän Siriýanyň oppozision toparlaryndan biri Siriýanyň Idlib prowinsiýasynda harbylaryň ýarag ulanmagy netijesinde azyndan 56 adamyň öldürilendigini mälim etdi.
Soňky dokuz aý bäri prezident Başar al-Assadyň režimi Siriýadaky demonstrasiýalarda protestçilere garşy ýarag ulanmagyny dowam etdirip gelýär.


text:
Türkmenistanyň prezidenti Gurbanguly Berdimuhamedow Eýrana sapar edip, gaz eksport edýän ýurtlaryň Tähranda geçýän sammitine gatnaşýar.
Türkmen metbugatynyň maglumatyna görä, ýokary derejede geçiriljek gepleşiklerde ikitaraplaýyn hyzmatdaşlygyň dürli ugurlary, ilkinji nobatda hem söwda-ykdysady, transport-aragatnaşyk we ýangyç-energetika meseleleri ara alnyp maslahatlaşlylar.
Habarda aýdylmagyna görä, türkmen prezidenti gaz eksport edýän döwletleriň baştutanlarynyň sammitine myhman hökmünde gatnaşar.
Rus metbugatynyň ýazmagyna görä, Tähranda 23-nji noýabrda rus we türkmen prezidentleriniň özara duşuşygy hem planlaşdyrylypdyr.


text:
Geçen hepdede ýurduň orta mekdepleriniň ýokary klas okuwçylarynyň arasynda döwlet derejesinde olimpiadalar geçirildi. Döwlet derejesindäki olimpiadalar predmetler boýunça bölünip, ýurduň welaýatlarynda hem-de Aşgabat şäherinde geçirildi.
«Altyn asyryň altyn zehinleri» diýen at bilen her ýylda guralýan mekdep okuwçylarynyň arasyndaky olimpiadalar jemi dört tapgyrda geçirilýär. Birinji tapgyrda okuwçylar mekdebiň içinde özara bäsleşýärler. Mekdepde öz klasynyň arasynda degişli predmetde tapawutlanmagy başaran okuwçylar etrap bäsleşigine gatnaşmaga ygtyýar alýarlar. Etrap bäsleşiginde ýeňiji bolanlar welaýat bäsleşigine gatnaşýarlar. Welaýat bäsleşiginde ýeňiji bolanlar bolsa, döwlet derejesindäki bäsleşige gatnaşmaga hukuk gazanýarlar.
Okuwçylaryň arasynda geçirilýän olimpiadalary, umuman alanyňda, bäsleşigiň içindäki bäsleşik diýip atlandyrsaň-da bolýar. Bu bäsleşikde diňe bir okuwçylar däl, eýsem mekdep mugallymlary hem özara bäsleşýärler. Mekdep okuwçylarynyň olimpiadasynda okuwçysynyň baýrakly orunlary eýelemegi mugallymlaryň klassifikasiýasyna poližitel täsir edýär. Öz okadýan okuwçysynyň etrap, welaýat, döwlet derejesindäki bäsleşiklerde baýrakly orunlary eýelemegi mugallymlaryň her bäş ýyldan geçirilýän attestasiýasynda dereje almaga ýardam edýär.
Mugallymlara bilim müdirlikleri tarapyndan berilýän dereje olaryň iş haklarynyň üstüne belli bir derejede goşant bolýar. Şonuň üçin mugallymlar olimpiadalaryň geçýän döwründe tanyş-bilişlige ýüz urýarlar. Olar olimpiadada synag alýan kärdeşlerine öz okuwçylaryna ýardam etmeklerini haýyş edýärler.
Ýeňiji bolmak
Eger etrap, welaýat derejesinde geçýän olimpiadalarda zehinli okuwçylara birinji orunlary eýelemegä mümkinçilik azda-kände bar hem bolsa, döwlet derejesindäki olimpiadalarda ýeňiji bolmalyk diňe tanyş-bilişlige bagly bolýar. Sebäbi döwlet derejesinde geçirilýän olimpiadada birinji orny alan okuwça ýurduň ýokary okuw mekdebine girmäge artykmaçlyklar döredilýär.
Döwlet derejesindäki olimpiadalarda ýeňiji bolan okuwçylaryň ählisi häzirki döwürde ýokary okuw jaýlaryna aňsatlyk bilen kabul edilip hem barlanok. Mundan on bäş-ýigrimi ýyl ozal şeýle derejedäki olimpiadada ýeňiji bolan okuwçylar üstünlik gazanan predmeti boýunça ýurduň ýokary okuw jaýyna gürrüňsiz kabul edilerdi. Emma häzirki wagtda olara şeýle mümkinçilikler ýok. Hatda, olara indi gymmat bahaly sowgatlar hem gowşurylmaýar.
Ýedi-sekiz ýyl mundan öň döwlet derejesinde geçirilýän olimpiadada birinji orny eýelän okuwça kompýuter, ikinji ýeri eýeläne bolsa saz merkezi ýaly sowgatlar berlerdi. Özem bu gymmat bahaly sowgatlar ýurduň ilkinji prezidenti Saparmyrat Nyýazowyň adyndan gowşurylardy.
Olimpiadalaryň geçirilmeginiň maksady okuwçylaryň zehinlerini açyp, olaryň haýsy predmete has ukyplydygyny ýüze çykarmakdan ybarat bolup durýar. Emma mekdep okuwçylarynyň arasyndaky olimpiadalarda gözboýagçylyklara ýol berilmegi oňa gatnaşýan okuwçylarda bu bäsleşige bolan höwesiň ýitmegine getirýär. Şonuň üçin şeýle bäsleşikleriň gurnalyşyndan göwni galan okuwçylaryň indiki ýylda olimpiada gatnaşmakdan ýüz öwürýänleri-de tapylýar.
Ýerli habarçynyň maglumatlary esasynda taýýarlandy.